Soi taki a Yehofa yu e holibaka gi enke David anga Yonatan | Sutudi\n„Yehofa mu si taki mi anga i meke wan sweli. A mu si taki a sweli de go doo den bakapikin fu mi anga den bakapikin fi i.”—1 SAMUWELI 20:42.\nFa Yonatan du sani enke fa Yehofa wani?\nFa u sa soi taki wi e aliki Yehofa, te a taanga gi u fu lesipeki wan sama di abi faantiwowtu?\nFa u sa soi taki wi e du sani enke fa Yehofa wani te taawan nai fusutan u efuso te den du wan hati sani anga u?\n1, 2. Saide a fasi fa Yonatan libi anga David e soi u fa u mu holibaka gi taawan?\nYONATAN be musu foondoo di a si a deki-ati di David be abi. David be kii wan gaan gadyaa man den e kai Goliyat, neen a tyai „a ede fu a Filisteyaman” ya go gi Kownu Saul, Yonatan dda (1 Samuweli 17:57). Yonatan be si kelle taki Gadu de anga David. Fanafu a dei de, Yonatan anga David toon gaan mati. Den be meke wan kuudei taki den o holibaka gi denseefi (1 Samuweli 18:1-3). Fanafu a ten de Yonatan be e holibaka gi David.\n2 Yonatan be e holibaka gi David winsi fa a be sabi taki a David Yehofa be o poti enke kownu. Yonatan be e kusumi di Saul be wani kii David. A á be wani sani pasa anga en mati. Fu di Yonatan be sabi taki David be de aini a sabana di de a Koresa, meke a be go ape fu gi en taanga-sikin fu a fitoow Yehofa. Yonatan taigi en taki: „Ná feele, bika mi dda Saul ná o fende i. A yu o toon kownu fu Islayeli. Mi o holibaka gi i.”—1 Samuweli 23:16, 17.\n3. San be de a moo pelensipali sani di meke Yonatan be e holibaka gi David? Fa u du sabi? (Luku a fowtow na a bigin.)\n3 U lobi te wan sama e holibaka gi wan taawan. Ma i si enke na a lobi di Yonatan be lobi David wawan be meke a be e holibaka gi en? Nono. A di a be wani du san Yehofa taki meke a be e holibaka gi David. A á be e dyalusu taki David be o toon kownu. Neen be e gi David taanga-sikin fu fitoow Yehofa. Ala den tu be e du sani enke fa Yehofa wani. Den be e holibaka gi denseefi tu. Boiti dati, den be holi denseefi na a mofu di den be meke. Yonatan be taigi David taki: „Yehofa mu si taki mi anga i meke wan sweli. A mu si taki a sweli de go doo den bakapikin fu mi anga den bakapikin fi i.”—1 Samuweli 20:42.\n4. (a) San o meke u de koloku? (b) San wi o luku aini a artikel ya?\n4 Useefi mu holibaka gi u famii, u mati, anga den baala anga sisa aini a kemeente (1 Tesalonikasama 2:10, 11). Ma a moo pelensipali sani, a taki u mu du sani enke fa Yehofa taki. Neen gi u libi! (Openbaring 4:11) Wi o de koloku efu wi e du sani enke fa a wani. U sabi tu taki winsi polobelema efuso tesi e miti u, tokuso a san Yehofa taki u mu du. Aini a artikel ya, wi o luku fo fasi fa u sa du sani enke fa Yehofa wani: (1) Te a taanga gi u fu lesipeki wan sama di abi faantiwowtu, (2) te u mu luku sama se wi e teke, (3) te wan baala di abi faantiwowtu nai fusutan u efuso du wan sani di hati u, anga (4) te a taanga gi u fu du san u paamisi.\nTE A TAANGA GI U FU LESIPEKI WAN SAMA DI ABI FAANTIWOWTU\n5. Saide a á be makiliki gi den Islayelisama fu dini Yehofa di Saul be e tii?\n5 Kownu Saul be e taangayesi Yehofa. Neen meke a á be makiliki gi Yonatan anga den Islayelisama. Boiti dati, Yehofa a á be e holibaka gi Saul moo (1 Samuweli 15:17-23). Ma a be fika en omen yali ete fu a tii enke kownu. A be taanga gi a foluku fu dini Yehofa a ten de, bika a kownu di be e sidon na a „kownusutuu fu Yehofa” á be e tyai enseefi bun.—1 Koloniki 29:23.\n6. Fa u du sabi taki Yonatan be e du sani enke fa Yehofa wani?\n6 Yonatan be e du san Yehofa wani winsi san be e pasa. Pakisei den sani di Yonatan du baka di en dda bigin taangayesi Yehofa (1 Samuweli 13:13, 14). Wan leisi den Filisteyasama ben kon anga 30.000 fetiwagi fu feti anga den Islayelisama. Ma Saul be abi 600 suudati namo. Boiti dati, neen anga Yonatan wawan too be abi feti sani. Ma Yonatan á be e feele. A á be feegete di a polofeiti Samuweli be taki: „Yehofa ná o gwe fika a foluku fi en, bika ai holi a gaan nen fi en a pakisei” (1 Samuweli 12:22). Yonatan taigi wan fu den suudati taki: „Sani á de di poi tapu Yehofa fu fii a foluku fi en, winsi anga tyaipi efuso wantu sama namo.” Di Yonatan anga a suudati ya go feti anga den Filisteyasama, den kii 20 suudati. Yonatan be e fitoow Yehofa, neen meke Yehofa be yeepi en. Yehofa be meke a doti seke na a pisi pe den Filisteyasama be de. Di a doti seke neen den buuya. Den be bigin feti anga denseefi. A so den Islayelisama wini a feti.—1 Samuweli 13:5, 15, 22; 14:1, 2, 6, 14, 15, 20.\n7. Fa Yonatan be e libi anga en dda?\n7 Winsi fa Saul be e taangayesi Yehofa, tokuso Yonatan be e aliki en te a be de fanowdu. Te en dda be e go feti anga den feyanti fu a foluku fu Yehofa, da a be e holibaka gi en.—1 Samuweli 31:1, 2.\n8, 9. Fa wi e soi taki wi e du sani enke fa Yehofa wani te wi e lesipeki den sama di a gi faantiwowtu?\n8 Leti enke Yonatan, wi e aliki Yehofa te wi e du san lanti taki. Boiti efu den wani u du wan sani di á bun. A Yehofa gi „lanti” a okasi fu tii. Neen meke a wani u saka useefi a den ondoo. (Leisi Romesama 13:1, 2.) Winsi den e bidiigi sama efuso nai tyai denseefi bun, tokuso u mu lesipeki den. Na a ala den sama di Yehofa gi faantiwowtu u mu lesipeki. —1 Korentesama 11:3; Hebrewsama 13:17.\nWan fasi fa u sa soi taki wi e holibaka gi Yehofa, a te wi e lesipeki u man efuso wi uman winsi den nai dini Yehofa (Luku paragraaf 9)\n9 Olga, wan sisa di e tan aini Zuid-Ameekan, be du sani enke fa Yehofa wani, bika a be e lesipeki en man winsi fa a á be e libi bun anga en.  (Luku a pisi ete wan pelensipali sani.) Son leisi en man be e puu taki anga en. Fu di Olga a wan Kotoigi meke en man be e taigi en hati sani. A be taigi en tu taki a o teke den pikin, da a gwe fika en. Ma Olga á pai „ogii fu ogii”. A be e du ala san a man fu libi bun anga en. A be e boli gi en, a be e wasi en koosi. Boiti dati a be e yeepi wantu famii fu a man (Romesama 12:17). Te Olga be poi, a be e go anga en man, te a be e go luku den famii efuso den mati fi en. Di en pai dede, a seeka ala den sani di en man be abi fanowdu fu go na a beli. Di den go na a beli, a á go aini a keliki, ma a taampu a doose wakiti en man. Baka wantu yali, a man fu Olga be e libi moo bun anga en. A man be si taki a be abi pasensi anga en. A be si taki ai lesipeki en. Nownow na a man e gi en taanga-sikin fu go a komakandaa. Boiti dati, neen e tyai Olga go. Son leisi enseefi e go a komakandaa.—1 Peitilisi 3:11.\nTE U MU LUKU SAMA SE WI E TEKE\n10. San yeepi Yonatan fu sabi sama a mu holibaka gi?\n10 Di Saul taki a o kii David, a be taanga gi Yonatan fu luku sama se a o teke. Yonatan be wani holibaka gi en dda. Ma a be wani holibaka gi David tu. Fu di a be sabi taki Yehofa be de anga David, meke a holibaka gi en. A be sabi taki Yehofa á be e holibaka gi en dda moo. A taigi David fu a go kibii, neen a taigi Saul saide a á mu kii David.—Leisi 1 Samuweli 19:1-6.\n11, 12. Saide a lobi di u lobi Gadu o yeepi u fu du san a wani?\n11 Alice, wan sisa di e tan aini Australiyakondee be mu luku sama se a o teke. Di den Kotoigi be e kon leli en, a be e taigi den famii fi en san a be e leli. A be taigi den tu fu saide a ná o fii bedaki moo. Tokuso den ati bigin boon neen. Den be e si enke Alice á be e booko en ede anga den moo. En mma be taigi en taki noiti moo a wani si en. Alice taki: „Ná pikin fii mi fii a sani ya, bika mi lobi mi famii. Ma, mi be abi fu soi taki a Yehofa anga en Manpikin mi moo lobi. Na a sani de meke mi dopu a wan fu den gaan komakandaa.”—Mateyesi 10:37.\n12 Efu wi á luku bun, da u sa bigin lobi sikoo, wan kondee, efuso den sama di e sport moo Yehofa. Wan baala di den e kai Henry be lobi pee schaak, wan sowtu sani enke dam. A be e pee a sani ya anga den pikin a sikoo. A be wani wini gi a sikoo fi en. Ma fu di a be e pee a sani ya ala sataa anga sonde, meke a á be e abi ten fu go a peleikiwooko anga komakandaa. Henry taki a pisi ten de a sikoo be pelensipali gi en moo Yehofa. Neen meke a á pee gi a sikoo moo.—Mateyesi 6:33.\n13. San o yeepi u te wi abi polobelema aini wi osufamii?\n13 A á makiliki fu holibaka gi ala den sama fu wi osufamii. Wan baala di den e kai Ken taki: „Fu di mi mma kon gaandi, meke mi e wani e go luku en. Son leisi mi e wani ai kon siibi anga u. Ma mi mma anga mi uman á be e kaba fusutan denseefi. Te mi wani du wan sani gi wan fu den, da a taawan ati e boon.” Di Ken sidon denki san Beibel e taki, neen a fusutan taki en uman mu kon na a fosi peesi te den sowtu sani ya e pasa. Neen meke a du san be bun gi en uman. Bakadati a taigi en uman saide a mu libi bun anga en mma. A taigi en mma tu saide a mu lesipeki en uman.—Leisi Genesesi 2:24; 1 Korentesama 13:4, 5.\nTE WAN BAALA NAI FUSUTAN U EFUSO TE A DU WAN HATI SANI ANGA U\n14. Fa Saul libi takuu anga Yonatan?\n14 Winsi wan fu den baala di e teke fesi du wan hati sani anga u, tokuso u mu du sani enke fa Yehofa wani. A Yehofa be poti Saul enke kownu, ma tokuso Saul á be e libi bun anga a boi fi en. Saul á be e fusutan saide Yonatan be lobi David. Saul ati be boon di Yonatan be wani yeepi David. Neen meke a gi Yonatan sen a sama ini. Tokuso Yonatan be e lesipeki en dda. Ma a be e du sani enke fa Yehofa wani tu. A be e holibaka gi David, bika a David Gadu be poti fu toon kownu.—1 Samuweli 20:30-41.\n15. San u mu du te wan baala du wan hati sani anga u?\n15 Aini a ten ya den owluman e meke moiti fu libi bun anga den baala anga sisa. Ma den e meke fowtu tu, bika den a sondu sama. Neen meke a ná ala yuu den e fusutan saide den baala anga sisa e du son sani (1 Samuweli 1:13-17). Efu wan leisi den á fusutan, yu á mu gwe fika Yehofa.\nTE A TAANGA GI U FU DU SAN U PAAMISI\n16. On ten u mu soi taki u nai denki useefi, ma wi e du sani enke fa Yehofa wani?\n16 Saul á be wani David toon kownu, a Yonatan a be wani toon kownu (1 Samuweli 20:31). Ma Yonatan be lobi Yehofa. A á be e poti den weiti fi en a wan se. A á be e denki enseefi, neen meke a meke moiti fu toon David mati. Yonatan á kengi mofu di a paamisi David taki a o holibaka gi en. Den sama di lobi Yehofa e du san den „paamisi, winsi sani ná o waka bun gi” den (Psalm 15:4). Te u paamisi wan sama wan sani, u ná o kengi mofu, bika wi e du sani enke fa Yehofa wani. Te u piki taki wi o du wan wooko, wi o du san u paamisi, winsi sani á go enke fa u be wani. Te wi abi polobelema aini u toowlibi, wi o soi taki u lobi Yehofa te u nai fika u toowpaa.—Leisi Maleyaki 2:13-16.\nFu di wi á wani taangayesi Yehofa, meke te u piki taki wi o du wan wooko, wi o du san u paamisi, winsi sani á go enke fa u be wani (Luku paragraaf 16)\n17. Sowtu wini i fende fu a artikel ya?\n17 U wani aliki Yehofa enke Yonatan, winsi a á makiliki. Neen meke u wani du san u man fu holibaka gi u baala anga sisa, winsi den du wan hati sani anga u. Yehofa o piisii. Wi o piisii tu (Odo 27:11). Ala yuu Yehofa o du sani di e meke u fende wini. A o solugu u tu. Aini a taa artikel wi o taki fu wantu sama fu a ten fu David di be e holibaka gi taawan. Wi o taki tu fu wantu sama di á be e holibaka gi taawan.\n^  (paragraaf 9) Son wan fu den nen aini a artikel ya kengi.\nSAN DEN WOWTU YA WANI TAKI:\n„Gaanlanti”: A den tiiman fu kondee di Yehofa gi a okasi fu tii. A wani u lesipeki den. A wani u du san den taigi u, boiti te den wani u du wan sani di Yehofa á lobi


Yehofa e tii en foluku—Yesaya 58:11 | Wakititolen\n„Yehofa o tii wi ala yuu.”—YESAYA 58:11.\nFa a santa yeye be yeepi Yesesi Kelestesi anga taa sama di be e tii a foluku fu Gadu?\nFa den engel be yeepi Yesesi Kelestesi anga taa sama di be e tii a foluku fu Gadu?\nFa a Wowtu fu Gadu be yeepi Yesesi Kelestesi anga taa sama di be e tii a foluku fu Gadu?\n1, 2. (a) San e soi taki Yehofa Kotoigi anga den taa keliki a ná aseefi? (b) San wi o leli aini a artikel ya anga a taawan?\nA OMEN sama e akisi Yehofa Kotoigi taki: „Sama a u fesiman?” Ala den taa keliki abi wan man efuso wan uman enke fesiman. Neen meke den wani sabi a sani ya. Ai switi gi u fu taigi sama taki u ná abi wan sondu libisama enke u fesiman, ma a Yesesi a u fesiman. Ai aliki en Dda Yehofa.—Mateyesi 23:10.\n2 Aini a ten ya, Yehofa poti wantu baala fu tii a foluku fi en a goontapu ya. A kulu baala ya na „a koni saafu di u sa fitoow” (Mateyesi 24:45). Ma fa u du sabi taki a Yehofa seefi poti en manpikin enke fesiman fu tii wi? Wi o luku dii sani di o yeepi u fu fusutan a toli ya. Winsi fa Yehofa poti son libisama fu teke fesi, tokuso wi o si kiin taki neen seefi e tii en foluku.—Yesaya 58:11.\nA SANTA YEYE E YEEPI DEN\n3. San be e yeepi Mosesi fu tii a foluku fu Gadu?\n3 A santa yeye be e yeepi den sama di Gadu poti fu tii en foluku. Gadu be poti Mosesi enke fesiman fu den Islayelisama. San yeepi en fu du a wooko ya? Yehofa be gi Mosesi „en santa yeye”. (Leisi Yesaya 63:11-14.) Neen meke u sa taki a Yehofa seefi be e tii en foluku, bika na a santa yeye fi en be e yeepi Mosesi.\n4. San e soi taki Gadu be gi Mosesi en santa yeye? (Luku a fowtow na a bigin.)\n4 Sama be man si taki na a santa yeye e yeepi Mosesi? Eeye! A santa yeye be e meke Mosesi du wonduu. A yeepi en fu meke Farao, wan makiti tiiman fu Egepte, kon sabi sama a Yehofa (Ekisodesi 7:1-3). A santa yeye yeepi Mosesi fu tii a foluku fu Gadu anga pasensi. Mosesi á be de enke den ogii-ati tiiman fu den taa kondee (Ekisodesi 5:2, 6-9). Den sani ya e soi kiin taki a Yehofa seefi be poti Mosesi fu tii a foluku fi en.\n5. Sama a den taa sama di Yehofa be gi santa yeye fu tii en foluku?\n5 Sama a den taa sama di Yehofa be gi santa yeye fu tii en foluku? Beibel taki: „A yeye fu Gadu be de anga Yowsuwa” (Deitolonomi 34:9). „A Yeye fu Yehofa kon a Gidiyon” (Kuutubakaa 6:34). „A yeye fu Yehofa be de anga David” tu (1 Samuweli 16:13). Ala den man ya be e biibi taki a yeye fu Gadu poi yeepi den fu du sani di denseefi á poi du (Yowsuwa 11:16, 17; Kuutubakaa 7:7, 22; 1 Samuweli 17:37, 50). A sani ya e soi kiin taki a Yehofa be e gi den a kaakiti fu du gaan sani, neen meke a Yehofa u mu gafa.\nTe a foluku be aliki Mosesi, Yowsuwa Gidiyon anga David, da a Yehofa den be e aliki\n6. Saide Yehofa be wani den Islayelisama aliki den sama di be e teke fesi?\n6 San den Islayelisama be mu du di den si taki Gadu be gi Mosesi, Yowsuwa, Gidiyon anga David en santa yeye? Den be mu lesipeki den. Luku san Yehofa taki di a foluku be e kuutu Mosesi. A taki: „On ten den sama ya o lesipeki mi?” (Numeri 14:2, 11). Wi e si kiin taki a Yehofa seefi e poti sama a wani fu tii en foluku. Te a foluku be e aliki den sama ya, da a Yehofa den be e aliki.\nDEN ENGEL BE E YEEPI DEN\n7. Fa engel be yeepi Mosesi?\n7 Den engel e yeepi den sama di Gadu poti fu tii en foluku. (Leisi Hebrewsama 1:7, 14.) Yehofa be meke en engel yeepi Mosesi. A „be sende wan engel go neen na a makabusi”, fu taigi en taki a mu go fii den Islayelisama, da a tii den (Toli 7:35). Baka dati, Gadu meke engel gi Mosesi weiti di be e soi fa a foluku mu libi (Galasiyasama 3:19). Yehofa taigi en tu taki: „Tyai a foluku go a pe mi taigi i. A engel fu mi o waka ai fesi” (Ekisodesi 32:34). Beibel á taki den Islayelisama be si fa den engel be e yeepi Mosesi. A fasi fa Mosesi be e tii a foluku, be e soi kiin taki den engel be e yeepi en.\n8. Fa engel yeepi Yowsuwa anga Heskiya?\n8 Sama a den taa sama di den engel be yeepi? Beibel taki ’a edeman fu den engel fu Yehofa’, be yeepi Yowsuwa fu wini den Kana-ansama (Yowsuwa 5:13-15; 6:2, 21). A ten di kownu Heskiya be e tii a foluku fu Gadu, da den Asiriya suudati be wani poli Yelusalem. Ná pikin ipi den suudati ya be ipi. Ma aini wan neti namo „a engel fu Yehofa go na a kampu fu den Asiriya suudati neen a kii 185.000 suudati”.—2 Kownu 19:35.\n9. San den Islayelisama be mu du, winsi a sondu libisama be e tii den?\n9 Den engel ná abi sondu. Ma den man di den be e yeepi, a sondu libisama. U sabi taki wan leisi Mosesi á gi Yehofa a gaandi di a be mu gi en (Numeri 20:12). Yowsuwa á be akisi Gadu fosi a meke wan kuudei anga den Gibiyonsama (Yowsuwa 9:14, 15). Wan leisi Heskiya be soi taki a abi bigifasi (22 Koloniki 32:25, 26). Winsi fa den man ya a be sondu libisama, toku den Islayelisama be mu aliki den. Den Islayelisama be man si kiin taki Yehofa be e meke den engel fi en yeepi den man ya. A sani ya e soi kiin taki a Yehofa be e tii a foluku fi en.\nA WOWTU FU GADU YEEPI DEN\n10. Fa a Weiti fu Gadu be yeepi Mosesi?\n10 A Wowtu fu Gadu yeepi den sama di be e tii en foluku. Beibel e kai a Weiti di Gadu be gi den Islayelisama, „a Weiti fu Mosesi” (1 Kownu 2:3). Ma Beibel e soi kiin taki a Yehofa be gi den a Weiti ya. Mosesi seefi be mu du san a Weiti taki (2 Koloniki 34:14). Di Yehofa be taigi en fa a mu meke a tabernakel, „Mosesi du ala san Yehofa be taigi en. A du leti so.”—Ekisodesi 40:1-16.\n11, 12. (a) San Yosiya anga den taa kownu di be e tii a foluku fu Gadu be mu du? (b) Fa a Weiti fu Gadu be yeepi den man di be e teke fesi?\n11 Yowsuwa be abi a Wowtu fu Gadu fanafu di a bigin tii Gadu foluku. Yehofa be taigi en taki: „I mu e leisi en saafi dei anga neti, da yu o man du ala san sikiifi aini” (Yowsuwa 1:8). Den kownu di be e tii a foluku fu Gadu baka Yowsuwa, be mu e leisi a Weiti ala dei tu, den be mu meke wan kopi fi en, den be mu du „ala san a Weiti taki”.—Leisi Deitolonomi 17:18-20.\n12 Fa a Weiti be e yeepi den man di be e tii a foluku fu Gadu? Pakisei a toli fu kownu Yosiya. Di den fende a Weiti fu Mosesi, neen a seketasi fu Yosiya bigin leisi en gi en. * (Luku a maiki a ondoo.) „Di a kownu yee san sikiifi aini a Weiti buku, a piiti en koosi wanten.” A Wowtu fu Gadu gi Yosiya taanga-sikin fu poli ala den falisi gadu di be de aini a kondee. Baka dati, neen a seeka sani fu holi wan gaan Paskafesa. A Paskafesa de na a moo gaan wan di be holi (2 Kownu 22:11; 23:1-23). Yosiya anga den taa man di be e teke fesi be e du san a Wowtu fu Gadu taki, neen meke den be de kabakaba fu tii a foluku enke fa Gadu wani. A sani ya yeepi a foluku fu aliki Gadu.\n13. San e soi taki den sama di be e tii a foluku fu Gadu anga den sama di be tii den taa foluku a ná be aseefi?\n13 Den tiiman fu den taa foluku be e wooko anga libisama koni. A omen sani den á be sabi. Den tiiman fu Kana-an anga den foluku fu den be e libi a wan fa ná fiti fasi. Den be e libi anga den eigi famii, den be e makume, den be e didon anga meti, den be e boon den pikin enke ofaandi gi den gadu fu den, den be e dini falisi gadu (Lefitikesi 18:6, 21-25). Den sama di be e tii Babilon anga Egepte á be abi den weiti di Gadu be gi a foluku fi en fu yeepi den fu den á libi wan tyobo libi (Numeri 19:13). A foluku fu Gadu be man si kiin fa den man di be e teke fesi be e yeepi den fu dini Yehofa a wan kiin fasi. Den be e yeepi den fu den á pakisei sani di á fiti anga fu den á libi wan fa ná fiti fasi. A sani ya e soi kiin taki a Yehofa seefi be e tii a foluku fi en.\n14. Saide Yehofa be e sitaafu son wan fu den man di be e tii en foluku?\n14 A ná ala den kownu di be e tii a foluku fu Gadu be e du sani enke fa Yehofa wani. Son wan fu den kownu á be e du sani enke fa a santa yeye, den engel, anga a Wowtu fu Gadu soi den. Son leisi Yehofa be e kaasi den man ya. A be e puu son wan fu den enke kownu (1 Samuweli 13:13, 14). Ma bakaten Yehofa poti wan fesiman di ná abi sondu.\nYEHOFA POTI WAN FESIMAN DI NÁ ABI SONDU\n15. (a) Fa den polofeiti soi taki wan bun fesiman be o kon? (b) Sama na a fesiman ya?\n15 A omen ondoo yali a fesi Yehofa be paamisi taki a o meke wan sama di ná abi sondu, tii a foluku fi en. Mosesi be taigi den Islayelisama taki: „U Gadu Yehofa o poti wan fu u enke polofeiti. A polofeiti ya o de enke mi. U mu aliki en” (Deitolonomi 18:15). Yesaya be taki a sama ya „o de enke fesiman anga edeman” (Yesaya 55:4). Daniyeli be sikiifi taki a Mesiyas be o toon ’a fesiman’ (Daniyeli 9:25). Di a ten doo, neen Yesesi soi taki neen na a sama di be o tii a foluku fu Gadu. (Leisi Mateyesi 23:10.) Den disipel fu Yesesi be e waka neen baka, den be e biibi taki a Gadu poti en fu tii a foluku fi en (Yohanisi 6:68, 69). Saide den be e biibi taki a Yesesi Gadu poti fu tii en foluku?\nYehofa poti Yesesi enke wan fesiman di ná abi sondu\n16. Fa u du sabi taki a santa yeye be e yeepi Yesesi?\n16 A santa yeye be e yeepi Yesesi. Di Yesesi dopu neen Yohanisi si fa „hemel opo, neen a yeye fu Gadu saka kon neen enke wan doifi”. Baka dati, „a yeye fu Gadu tyai en go aini a sabana wanten” (Malikisi 1:10-12). Di Yesesi be de a goontapu ya, a santa yeye fu Gadu be e yeepi en te a be e leli sama. A be yeepi en fu du wonduu tu (Toli 10:38). Boiti dati, a santa yeye be yeepi Yesesi fu abi bun fasi enke lobi, piisii anga biibi (Yohanisi 15:9; Hebrewsama 12:2). Fesiman á de di be abi a santa yeye fu Gadu enke Yesesi. A sani ya e soi kiin taki a Yehofa poti Yesesi enke fesiman fu tii a foluku fi en.\nFa engel yeepi Yesesi baka di a dopu? (Luku paragraaf 17)\n17. Fa den engel yeepi Yesesi?\n17 Engel be e yeepi Yesesi. Baka di Yesesi dopu, „den engel kon yeepi en” (Mateyesi 4:11). Fosi a dede, „neen wan engel komoto a hemel kon gi en taanga-sikin” (Lukasi 22:43). Yesesi be sabi taki solanga a be abi yeepi fanowdu, Yehofa be o sende engel kon yeepi en.—Mateyesi 26:53.\n18, 19. Fa Yesesi be e meke a Wowtu fu Gadu tii en? Fa a Wowtu fu Gadu be e yeepi en te a be e leli sama?\n18 A Wowtu fu Gadu be e yeepi Yesesi. Fanafu di Yesesi bigin du a diniwooko fi en a goontapu ya te enke a dede, a be e du san a Wowtu fu Gadu taki. Di a be de fu dede seefi, a be e taki fu polofeiti toli di be abi fu du anga a Mesiyas (Mateyesi 4:4; 27:46; Lukasi 23:46). Ma den keliki fesiman fu a ten de, á be de enke Yesesi. Te den be e si taki a Wowtu fu Gadu á be e go na a se di den wani, da den be e leli den sama san den wani. Yesesi be soi san a Wowtu fu Gadu be taki fu den keliki fesiman. A be taki: „A mofu a foluku ya e gafa mi, ma a nai doo den ati. A sosokaali den e dini mi, bika a den weiti fu libisama den e leli taawan” (Mateyesi 15:7-9). Noiti Yehofa o meke wan sama tii a foluku fi en efu a nai du san en Wowtu taki.\n19 Te Yesesi be e taki anga sama, a be e soi den san a Wowtu fu Gadu taki. Te den keliki fesiman be e sitee anga en, a á be e taigi den san enseefi denki. A san de aini a Wowtu fu Gadu a be e soi den (Mateyesi 22:33-40). Efu Yesesi be wani, a be sa gafa fu a fasi fa en libi be de a hemel, efuso a be sa taki fu den sani di a meke, fu soi sama fa a kofaliki. A be lobi a Wowtu fu Gadu, neen meke a be e taigi taawan san sikiifi aini. ’A be e meke den fusutan finifini san sikiifi aini Gadu Buku.’—Lukasi 24:32, 45.\n20. (a) Fa Yesesi be e gi Yehofa gaandi? (b) San e soi taki Yesesi anga Herodes Agripa I á be de aseefi?\n20 Winsi fa sama be e foondoo fu a fasi fa Yesesi be e leli den, tokuso Yesesi á be wani teke a gaandi. Ala yuu a Yehofa, a sama di leli en, a be e gi a gaandi (Lukasi 4:22). Wan leisi wan guduman be puubei fu gi Yesesi gaandi, a kai en ’Bun Leliman’, ma Yesesi soi sakafasi, a á be wani teke a gaandi. A taigi en taki: „Saide i taki mi bun? Nawan sama bun. A wan kodo sama di bun, a Gadu” (Malikisi 10:17, 18). Baka aitin yali Herodes Agripa I bigin tii Yudeya. A man ya á be de enke Yesesi. Wan leisi di den be e holi wan komakandaa, Herodes wei kownu koosi. Di den sama di be e aliki en, yee san a taki, neen den bali taki: „A ná libisama e taki ya, a wan gadu e taki ya!” Herodes be lobi te sama e gafa en, neen meke „a engel fu Yehofa naki en wanten, bika a á gi Gadu gaandi. Neen woon nyan en kii” (Toli 12:21-23). A sani ya e soi kiin taki a ná Yehofa be poti Herodes enke tiiman. Ma Yesesi soi taki Gadu poti en enke fesiman, neen meke ala yuu a be e gi Yehofa gaandi, bika neen na a moo Gaan Fesiman.\n21. San wi o luku aini a taa artikel?\n21 A ná wantu yali namo Yehofa wani Yesesi tii en foluku. Di Yesesi weki baka, a taigi den disipel fi en taki: „Mi fende ala makiti a hemel anga goontapu.” A taki tu: „Mi o de anga u te enke a kaba fu a goontapu doo” (Mateyesi 28:18-20). Ma fa Yesesi o man tii a foluku fu Gadu a pe a de a hemel anda? Sama Yehofa o poti fu teke peesi gi Yesesi a goontapu? Fa Kelesten o du sabi sama Gadu poti fu tii en foluku a goontapu ya? A taa artikel o piki den akisi ya.\n^ paragraaf 12 Kande disi na a Weiti di Mosesi seefi be sikiifi.


Ondoofenitoli: Mi be pooti, ma nownow mi gudu | Samuel F. Herd\nMi be pooti, ma nownow mi gudu\nEnke fa Samuel F. Herd seefi gi a toli\nMi meke aini wan pikin paanga osu aini wan fu den pikin foto fu Ameekan, di den e kai Liberty aini Indiana. Fosi mi meke, mma anga nda be abi wan boi anga tu meisyo. Baka mi den meke ete tu boi anga wan meisyo.\nAini a paanga osu ya mi meke\nA PISITEN di mi be e go a sikoo, beina sani á be kengi bunbun fasi. Anga denseefi pikin yu e de aini ala den kalasi. Neen meke i be e sabi den nen fu den sama di be e tan aini a biiti. Denseefi be e sabi i nen.\nMma anga nda meke seibin pikin, yonkuuyonkuu mi leli wooko goon\nA omen sama fu a foto Liberty be e paandi goon. A kalu den sama be e moo paandi. A pisiten di mi meke, nda be e wooko a wan goon fu wan sama. A yonkuuyonkuu mi leli lei konikoni. Mi be sabi du goon wooko tu.\nA ten di mi meke, nda á be yonkuu moo, a be abi 56 yali. Mma be abi 35 yali. Nda be taanga. A be gusontu. A be lobi wooko taanga. A leli ala den pikin fi en fu wooko taanga tu. A moni di a be e wooko á be ipi, ma toku a be e yeepi u fu abi wan peesi fu tan, fu abi koosi anga sani fu nyan ala yuu. A be gwenti du sani makandii anga u tu. Nda be abi 93 yali di a dede. Mma dede di a be abi 86 yali. Nawan fu den be e dini Yehofa. Ma wan fu den pikin baala fu mi a owluman fanafu a yali 1972.\nDI MI BE YONKUU\nMma be e go a keliki. Ala sonde a be e tyai u go a wan Baptist keliki. Di mi be abi 12 yali, neen den leli mi taki Gadu, a Manpikin anga a santa yeye na a wan. Neen meke mi akisi mma taki: „Fa Yesesi sa de a Manpikin anga a Dda na aseefi yuu?” Mi sabi ete taki a piki mi taki: „Boi, a toli ya taanga fu fusutan. U ná o poi fusutan en.” Mma be abi leti. A toli ya be taanga fu fusutan tuu. Di mi be abi 14 yali, mi dopu aini wan kiiki di be de na a pisi de. Den dopu mi dii leisi aini a kiiki. Wan fu a Dda, wan fu a Manpikin anga wan fu a santa yeye.\n1952—A 17 yali mi be abi di mi go a suudati\nDi mi be de a hei sikoo, mi be abi wan mati di be e bokusu. A gi mi taanga-sikin fu go bokusu tu. A so mi bigin leli bokusu. Bakaten mi go aini wan bokusu olikanisâsi di den e kai The Golden Gloves (Den gowtu kofu). Mi á be kaba sabi bokusu, neen meke di mi feti wantu leisi, mi á go moo. Bakaten lanti kai mi go a suudati. Di mi go, den sende mi go a Doisilikondee. Di mi go anda, den edeman sende mi go a wan suudati sikoo, bika den be e si enke mi be sa toon wan bun fesiman. Den be wani mi du a suudati wooko mi hii libi, ma mi á be wani. Neen meke di den tu yali doo, mi komoto a suudati aini a yali 1956. A á teke langa, neen mi toon wan taa sowtu suudati.\n1954-1956—Mi wooko tu yali enke suudati fu Ameekankondee\nMI BIGIN WAN NYUN LIBI\nFosi mi kon a waaleiti, mi á be sabi fa wan mannengee mu tyai enseefi. Den felon di mi be e luku anga a fasi fa den sama fu a ten de be e denki, be poli a fasi fa mi be e denki. Mi be e si mannengee di be e taki fu Beibel enke wisiwasiman. Ma mi leli wantu sani di kengi mi libi. Wan leisi di mi be de aini wan moin lebi wagi fu mi, tu yonkuu uman wai ana kai mi. A den pikin sisa fu a man di toow anga mi gaan sisa. Den tu uman ya a be Yehofa Kotoigi. Den be gi mi Wakititolen anga Ontwaakt! wan leisi kaba, ma mi be si enke a Wakititolen taanga fu fusutan. A leisi ya den kai mi fu go na a Bukusutudi di be e holi a den osu. Den be e taki fu Beibel na a komakandaa ya. Mi taigi den taki mi o denki a toli. Den lafu neen den taigi mi taki: „I ná o koli u toh?” Mi taki: „Nono.”\nBakaten a be ati mi taki mi paamisi den a sani de, ma toku mi be e si enke mi be mu du san mi taki. Neen meke mi go na a komakandaa a neti de. Mi foondoo di mi si fa den pikinnengee be sabi a Beibel. Winsi fa mi be e go a keliki anga mma ala sonde, toku mi á be sabi Beibel enke den pikin ya. Neen meke mi be wani sabi moo. A so mi bigin sutudeli Beibel. Wan fu den fosi sani di mi leli a taki Gadu nen a Yehofa. Wantu yali a fesi mi be akisi mma sama a den Yehofa Kotoigi, neen a taki: „A wantu sama di e dini wan gaandi man den e kai Yehofa.” Ma a no mi ain opo!\nFu di mi be sabi taki a disi na a tuu biibi, meke mi meke moiti fu go a fesi. Mi dopu aini maart 1957, neigin mun baka di mi go na a fosi komakandaa. Mi kengi den manii fu mi. A bigi gi mi taki mi kon sabi fa Beibel taki wan mannengee mu tyai enseefi. Yesesi á be abi nawan fowtu. A be taanga moo ala mannengee. Noiti a feti anga sama, ma „a meke sama pina en” enke fa Beibel be taki a fesi (Yesaya 53:2, 7). Mi leli taki wan tuutuu bakaman fu Yesesi „mu libi bun anga ala sama”.—2 Timotiyesi 2:24.\nMi bigin du a pioniliwooko aini a yali 1958. Bakaten mi be abi fu fika a pioniliwooko wan pisiten. Saide? Mi be o toow anga Gloria, wan fu den sisa di be kai mi fu go na a Bukusutudi! Noiti a hati mi taki mi toow anga en. Gloria a be wan gudu di mi toow anga en, te anga now mi e si enke wan gudu. Neen na a moo moin dyamanti di mi be sa fende, neen meke mi e piisii taki mi toow anga en. A o taigi wantu sani fi enseefi:\n„Mi be abi 8 baala anga 8 sisa. Mma be lobi Yehofa anga en hii ati. A dede di mi be abi 14 yali. Baka di a dede, neen nda bigin sutudeli Beibel. A ten de mi gaan sisa be de a lasiti kalasi. Nda be akisi a edeman fu a sikoo fu mi anga mi sisa á go a sikoo a denseefi dei. Da ala dei wan fu u be e tan a osu fu luku den moo pikinwan. U be e boli fosi nda komoto a wooko. U du a sani ya te enke mi sisa kaba sikoo. Tu Kotoigi osufamii be e sutudeli anga u. A so 11 fu den baala anga sisa fu mi toon Yehofa Kotoigi. Mi be lobi a peleikiwooko, winsi fa sen be e kisi mi. Sam, a man fu mi yeepi mi den yali di pasa fu mi á sen moo.”\nMi anga Gloria toow aini februari 1959. A be e switi gi u fa u be e du a pioniliwooko makandaa. Aini yuli fu a yali de, u poti u nen fu go wooko a Betel. U be wani go wooko na a edekantoo. Wan baala de e kai Simon Kraker taki anga u. A taigi u taki den á be e teke sama di toow fu wooko a Betel a ten de. Winsi fa a be taigi u a sani ya, toku u be wani wooko a Betel.\nU sikiifi biifi go na a edekantoo fu akisi efu den be sa sende u go a wan peesi di be abi peleikiman fanowdu. Den be taigi u taki a wan kodo peesi pe den sa sende u go, a Pine Bluff aini Arkansas. A ten de a tu kemeente namo be de a Pine Bluff. Den baala anga sisa aini wan fu den kemeente a be baakaman. A taa kemeente a bakaa baala anga sisa be de aini. Den sende u go na a kemeente pe den baakaman be de. A 14 peleikiman namo be de aini a kemeente ya.\nPOLOBELEMA DI BE DE FU DI SAMA BE E PAATI BEE\nKande yu e akisi iseefi saide Yehofa Kotoigi be abi kemeente gi baakaman anga bakaa. We a ten de, wi á be poi du sani taa fasi, bika a weiti fu a kondee be taki baakaman anga bakaa á be mu mosoo anga denseefi. Boiti dati te baakaman anga bakaa be de a wan peesi den be lobi feti. Den baala anga sisa be e si enke sama be o booko den komakandaa peesi fu den, efu den be si baakaman anga bakaa na a komakandaa. Son leisi a sani ya be e pasa tuutuu. Efu baakaman be go peleiki a wan biiti pe bakaa e tan, sikowtu be e kisi den. Son leisi den be e fon den tu. Fu di den baala á be wani sani tapu a peleikiwooko, meke den be e wooko anga den weiti fu a kondee. Ma den be e howpu taki sani be sa kengi bakaten.\nA ná ala yuu a be makiliki fu peleiki. Te u be e peleiki a den biiti fu den baakaman, da son leisi sondee fu u sabi u be e koko den doo fu den bakaa. Te a sani de be pasa u be mu luku efu u be o taki satu anga den efuso akisi den fu den wai ede gi u da u peleiki go doo. A so sani be e waka a ten de.\nEnke pionili u be abi moni fanowdu fu bai den sani di wi abi fanowdu. Gaanse fu den peesi pe u be e wooko, a dii Ameekan dala namo den be e pai u wan dei. Gloria be e kiin osu gi wantu sama. Wan fu den osufamii di a be e wooko gi, be gi mi a okasi fu yeepi Gloria fu a be sa kaba moo gaw. A osufamii ya be e gi mi anga Gloria nyanyan. Gloria be e tiiki koosi gi wan taa osufamii ala wiki. Mi be e wooko aini a dyali. Mi be e kiin fensee anga wantu taa sani. Mi anga Gloria be e kiin fensee gi wan bakaa osufamii. Gloria be e kiin den fensee aini se, da mi be e kiin den a doose. A hii dei u be e de ape, neen meke den be e gi u nyanyan. Den be e meke Gloria nyan aini osu, ma a á be mu nyan anga a osufamii. Mi be e nyan a doose a pe den be e poti wagi. Mi á be e booko mi ede anga a sani de, bika a nyanyan be switi. Den sama ya be abi bun manii, ma den be e denki enke den sama fu a ten de. Mi e membee ete taki wan leisi di u be go lai oli, neen mi akisi wan bakaa di e wooko ape efu Gloria be sa go na a toilet fu den. A luku mi nyang neen a taki: „A doo sooto.”\nWI Á POI FEEGETE DEN BUN SANI DI SAMA DU GI U\nWinsi san be e miti u, u be e piisii te u be de anga u baala anga sisa. U be lobi a peleikiwooko tu. Di u go a Pine Bluff, anga a kemeente dinali (a baala di be e teke fesi) u be e tan. A uman fu a baala ya á be de a waaleiti. Gloria bigin sutudeli anga en. Mi be e sutudeli anga a umanpikin fu den anga a man fi en. Bakaten a uman ya anga en umanpikin dopu.\nU be abi bun mati aini a kemeente pe den bakaa baala anga sisa be de. Den be lobi kai u go nyan a den osu, ma a neti wawan u be sa go a den fu sama á si u. A olikanisâsi di den e kai Ku Klux Klan (KKK) be e ligei a pisiten de. A olikanisâsi ya be e gi sama taanga-sikin fu buuse sama fu taa nasi. Den be e gi sama taanga-sikin fu du ogii anga taa nasi tu. Wan neti di sama be e fii wan fesa, mi si wan man wei wan weti langa yapon anga wan weti ati enke den sama fu Ku Klux Klan, neen a sidon neen baikon. Den sowtu polobelema ya á be e tapu den baala anga sisa fu libi bun anga denseefi. Wan leisi u be abi moni fanowdu fu go a wan konkelesi. Wan baala bai a wagi fu u, fu u be sa fende moni fu go na a konkelesi ya. Wan mun baka di u seli a wagi u peleiki osu fu osu aini a hati san. Baka dati neen u go a sutudi anga futu, a dei de u weli te. Ma di u doo osu, u si a wagi fu u na a doomofu. A sani ya foondoo wi. Wan biifi be palaki na a gaasi fu a wagi tu. A biifi be taki: „I sa teke a wagi fi i baka, mi gi yu en enke wan kado. I baala.”\nWan taa leisi di sama puu wi a fuka, na a yali 1962 di mi be abi a gaandi fu go na a Kownukondee diniwooko sikoo a South lansing aini New York. A wan hii mun den owluman, den kelen-owluman anga den distrikt owluman be mu de na a sikoo ya. Mi á be abi wooko a pisiten de. Wi á be abi moni tu. Wan telefon bodeleifi be kai mi fu taki anga den. Efu den be teke mi a wooko, mi be o de a fosi baakaman di be o wooko na a bodeleifi ya. Den taigi mi taki den o gi mi a wooko. A sani ya á be makiliki gi mi, bika mi á be abi moni fu go na a sikoo a New York. Neen meke mi be poti a mi ede kaba taki mi o teke a wooko, da mi taigi den baala taki mi ná o poi go na a sikoo. Ma di mi be e seeka fu sikiifi a biifi gi den baala fu Betel, wan sani pasa di mi ná o feegete noiti.\nWan sisa fu a kemeente pe u de koko u doo fuuku mamanten, neen a langa wan envelop anga moni aini gi mi. A sisa ya man á be de a waaleiti. En anga wantu fu den pikin fi en be e opo fuuku mamanten go puu uwii a wantu katun goon. Den be e du a sani ya fu mi sa fende moni fu go a New York. A taigi mi taki: „Go teke leli na a sikoo, da i kon leli u!” Baka dati mi akisi a telefon bodeleifi efu mi sa bigin wooko baka feifi wiki. Den taigi mi taki: „Nono!” Ma mi á be abi toobi anga a sani de. Mi be sabi san mi be wani du. Ai bigi gi mi taki mi á teke a wooko de!\nGloria o taki fa a libi be de a Pine Bluff: „Mi be lobi a peesi! Mi be abi 15 te anga 20 Beibelsutudi. Mamanten u be e peleiki osu fu osu, baka dati u be e go a den sutudi fu u. Son leisi u be e wooko te anga 11 yuu a neti. Mi be lobi a peleikiwooko! Mi á be wani foloisi. Mi á mu koli u mi á be wani fika a peesi ya go du a kelen wooko. Ma Yehofa be abi wan taa sani a pakisei gi u.” Gloria á lei.\nDI U BE E DU A KELEN WOOKO\nDi u be e pionili a Pine Bluff u be poti u nen fu toon spesuutu pionili. U be denki den be o gi wi a gaandi ya. Saide? Bika a distrikt owluman be wani u go yeepi wan kemeente a Texas enke spesuutu pionili. U be wani du a wooko ya tu. Neen meke u be e wakiti fu den baala piki u, ma den á be piki u. Bakaten den sende wan biifi gi u. Den gi wi a gaandi fu du a kelen wooko aini yanuari 1965. Na aseefi ten de Baala Leon Weaver, a fesiman fu a Beikantoo komte fu Ameekankondee toon kelen-owluman.\nMi be e feele pikinso fu du a kelen wooko. Wan sani fu wan yali fosi mi bigin du a kelen wooko, a distrikt owluman di den e kai James A. Thompson, luku efu mi be o man du a kelen wooko. A teke en ten soi mi san mi sa du moo bun. A soi mi wantu sani di wan kelen-owluman mu du efu a wani du en wooko bun. A á teke langa di mi du a kelen wooko neen mi si taki mi fende wini fu den sani di a soi mi. Di mi toon kelen-owluman, Baala Thompson na a fosi distrikt owluman di mi anga en wooko makandii. A omen sani mi leli fu a baala ya di e dini Yehofa anga en hii ati.\nAi bigi gi mi taki den baala di be abi ondoofeni yeepi mi\nA ten de wan baala á be e fende bunbun leli fosi a toon kelen-owluman. Mi luku fa wan baala du a kelen wooko a wan kemeente wan hii wiki. A taa wiki neen a luku fa mi e du a kelen wooko a wan taa kemeente. A soi mi wantu sani di mi sa du moo bun. Baka dati, neen mi anga Gloria wawan fika fu du a kelen wooko. Mi sabi ete di mi taigi Gloria taki: „A o gwe fika u tuu?” Baka wan pisiten mi leli wan pelensipali sani. Mi leli taki a omen baala de di sa yeepi i, ma i mu gi den a okasi fu den yeepi i. Te anga now ai bigi gi mi taki baala di be abi ondoofeni yeepi mi. Baala James R. Brown a wan fu den baala ya. Den taa baala di yeepi mi a wan kelen-owluman anga Fred Rusk di be e wooko a Betel.\nNa ala se sama be e paati bee a ten de. Wan leisi, a KKK olikanisâsi be e waka a sitaati a wan foto di u be mu go a Tennessee. Mi sabi ete wan leisi di u be e peleiki, u tapu a wan nyanyan osu fu teke boo. Di mi e go a toilet, neen wan man di be koti omen maiki neen sikin fu soi taki ai buuse taa nasi, waka a mi baka. Di mi luku en, mi si taki en ati be boon. Ma wan bakaa baala di be bigi gadyaa moo u kon aini a toilet. A akisi mi taki: „Ala sani bun Baala Herd?” A man di be e waka a mi baka, gwe gawgaw sondee fu puu a fuka fi en. Aini den yali di pasa, mi si san e meke sama buuse taa nasi. Mi si taki a ná a kololu fu wan sama sikin meke ai buuse taawan, ma na a sondu di ala u abi. Mi leli tu taki winsi wan baala weti efuso baaka, ai tan wan baala. A de kabakaba fu dede gi i efu a de fanowdu.\nMI KON GUDU BAKATEN\nU du a kelen wooko 12 yali. Baka dati u du a distrikt wooko 21 yali. Ná pikin belesi anga taanga-sikin mi fende den yali ya. Ma bakaten u fende wan taa belesi. Aini augustus 1997 u fende a gaandi di u be wani senten. Den kai u fu go wooko na a Betel fu Ameekankondee. A baka 38 yali di u poti u nen fu go a Betel, neen den kai u. Baka wan mun neen u bigin wooko a Betel. Mi be denki taki den baala á be o abi mi fanowdu langa. Ma a ná so sani waka.\nGloria a be wan gudu di mi toow anga en, te anga now mi e si enke wan gudu\nA Dienst afdeling na a fosi peesi di den poti mi fu wooko. Mi leli omen sani de. Den owluman fu den kemeente, kelen-owluman anga distrikt owluman e poti omen akisi gi den baala fu a Dienst afdeling di taanga fu piki. Ai bigi gi mi taki den baala ya be abi pasensi anga mi di den be e leli mi a wooko. Efu den gi mi a gaandi fu wooko ape baka, a omen sani den be o leli mi ete.\nMi anga Gloria lobi Betel. U be gwenti opo fuuku fosi u kon a Betel. Di u kon a Betel u fende wini fu a sani ya. Baka wan sani fu wan yali, den baala gi mi a gaandi fu yeepi na a Dienst komte fu den baala di e tii a wooko a hii goontapu. Aini a yali 1999 mi fende a gaandi fu de wan fu den baala di e tii a wooko a hii goontapu. A omen sani mi leli fu a wooko ya. Ma a moo pelensipali sani di mi leli, a taki a Yesesi e tii a Kelesten kemeente, a ná libisama.\nAini a yali 1999 mi fende a gaandi fu de wan fu den baala di e tii a wooko a hii goontapu\nTe mi pakisei a libi fu mi, mi e si miseefi enke a polofeiti Amos. Yehofa be si a man ya di be e kweki sikapu anga di be e koti figa. A pootiman wawan be e nyan a sii ya. Ma toku Gadu be meke Amos wooko gi en enke polofeiti. A omen belesi Yehofa gi en di a du a wooko ya (Amos 7:14, 15). Na aseefi sani Yehofa du gi mi. A poti pakisei a mi, a manpikin fu wan pootiman di be e wooko goon a Liberty aini Indiana. Ná pikin belesi Yehofa belesi mi. Mi á poi kai ala den belesi di a gi mi (Odo 10:22). Na a bigin mi be pooti, ma nownow mi e si enke moo so gudu á de fu mi gudu.


Dwengi iseefi—Galasiyasama 5:22, 23 | Wakititolen\nDEN BUKU ANGA TAA SANI DI I SA FENDE\nBUKU ANGA BOLOSILO\nMOIN BEIBEL TOLI FU ALIKI\nDEN BUKU A INTERNET\nSAMA A WI\nA wan a fesi\nDEN TOLI FU A BUKU\nI mu e fii gi taawan enke Yehofa\n„Den sani di Gadu taki e tan fu teego”\n„A Wowtu fu Gadu . . . abi kaakiti”\n„Tei ati da i du a wooko”\nTOLI DI I SA FENDE\nI wani leisi a toli ya aini %%?\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chopi Dajaks Ngaju Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\nA Wakititolen (anga sutudi-artikel) | september 2017\n„Den manii di a yeye e meke sama abi a . . . dwengi iseefi.”—GALASIYASAMA 5:22, 23.\nSINGI: 121, 36\nSAN I BE O PIKI?\nSan wi e leli te u luku san Gadu du di Saatan sitee anga en?\nSama be dwengi enseefi aini Beibel ten? Sama á be dwengi enseefi?\nFa a sutudeli di wi e sutudeli Beibel e yeepi u fu dwengi useefi?\n1, 2. (a) San sa pasa te sama á poi dwengi denseefi? (b) Saide a bun fu taki fu a sani ya?\nYEHOFA GADU poi yeepi u fu u dwengi useefi (Galasiyasama 5:22, 23). Yehofa na a moo bun sama di man dwengi enseefi. Fu di wi a sondu sama, meke wi á poi dwengi useefi enke en. A di libisama á poi dwengi denseefi meke somen ogii e pasa a goontapu. Te sama á poi dwengi denseefi den nai poi du son sani di de fanowdu. Ai tapu den fu wooko bun a sikoo efuso a den wookope. Wan sama di á poi dwengi enseefi e tyai enseefi a wan fa ná fiti fasi. A sa meke ai diingi pasa maiki, du ogii anga taawan, booko toow, go aini paiman di á de fanowdu, sooto, kisi takuu siki efuso de anga bee sondee a wani. Boiti dati a sa taanga gi en fu fika son gwenti tu.—Psalm 34:11-14.\n2 Wan sama di á poi dwengi enseefi, e du sani di sa tyai ogii gi enseefi anga taawan. Aini a ten ya, wi e si taki moo anga moo sama nai man dwengi denseefi. A sani ya á mu foondoo wi, bika Gadu Wowtu taki a dwengi di sama á man dwengi denseefi, a wan fu den sani di be o soi taki wi e libi a den „lasiti dei”.—2 Timotiyesi 3:1-3.\n3. Saide u mu dwengi useefi?\n3 Sowtu wini wi o fende te wi e dwengi useefi? A fosi wan, wan sama di man dwengi enseefi nai lai booko-ede. Te wan sama man dwengi enseefi, a moo makiliki gi en fu abi mati tu. En ati ná o go e boon gaw, a ná o abi son polobelema tu. Du fu tu, efu wi á wani wi anga Gadu poli, wi á mu meke den fii fu u meke u du sani di Yehofa á lobi. Na a sani ya Adan anga Efa du (Genesesi 3:6). Leti enke Adan anga Efa a omen sani e miti sama aini a ten ya fu di den á poi dwengi denseefi.\n4. Fa Yehofa e yeepi den sama di ai taanga gi fu dwengi denseefi?\n4 Yehofa sabi taki fu di wi a sondu sama meke ai taanga gi u fu dwengi useefi. Ma a wani yeepi u fu dwengi useefi (1 Kownu 8:46-50). Yehofa de enke wan mati di lobi u. Ai gi den sama di ai taanga gi fu dwengi denseefi taanga-sikin. Aini a artikel ya, wi o si fa Yehofa e dwengi enseefi anga fa u sa waka neen baka. Wi o taki tu fu wantu sama di be e dwengi denseefi, anga sama di á be e dwengi denseefi. Boiti dati wi o luku wantu sani di o yeepi u fu dwengi useefi.\nYEHOFA SOI U FA U MU DWENGI USEEFI\n5, 6. Fa Yehofa soi taki ai dwengi enseefi?\n5 Yehofa ná abi nawan fowtu, neen meke ai holi enseefi ala yuu (Deitolonomi 32:4). Ma wi abi sondu. Neen meke u mu poti pakisei na a fasi fa Yehofa e dwengi enseefi, da u meke moiti fu waka neen baka. A sani ya o yeepi u fu tyai useefi bun te wan sani pasa di meke wi ati boon. Sowtu toli e soi taki Yehofa e holi enseefi?\nYehofa na a moo bun sama di man dwengi enseefi, bika a ná abi sondu\n6 Pakisei san Yehofa du di Saatan sitee anga en aini Eden. Den engel di e holibaka gi Yehofa be musu dyombo di den yee san Saatan taki fu Yehofa. Kande a sani ya meke den ati boon a Saatan. Kande a so iseefi e fii te yu e si fa libisama e pina fu di Saatan du a sani de. Ma Yehofa holi enseefi. A du sani anga koni. Yehofa ati á boon gaw. A du sani a wan leti fasi di Saatan sitee anga en (Ekisodesi 34:6; Yopu 2:2-6). Saide Yehofa du a sani ya? A holi enseefi fu di a á wani nawan sama dede, ma a „wani ala sama fende a okasi fu tapu anga den sondu fu den”.—2 Peitilisi 3:9.\n7. San wi e leli te u luku a fasi fa Yehofa e dwengi enseefi?\n7 A fasi fa Yehofa dwengi enseefi di Saatan sitee anga en, e leli u taki u mu denki fosi u taki efuso du wan sani. Te i de fu du wan pelensipali sani, teke ten denki bun fosi. Begi Yehofa fu a yeepi i fu taki efuso fu du san a lobi (Psalm 141:3). Te wi ati boon, a moo makiliki fu taki efuso du sani sondee fu denki. Neen meke di son sama taki efu du sani anga ati boon, a hati den bakaten.—Odo 14:29; 15:28; 19:2.\nSAMA DI DWENGI DENSEEFI ANGA SAMA DI Á DWENGI DENSEEFI\n8. (a) Pe u sa fende toli fu sama di be dwengi denseefi? (b) San yeepi Yowsefu fu a á sondu di a uman fu Potifar be e poolo gi en? (Luku a fowtow na a bigin.)\n8 Sowtu toli aini Beibel e soi taki a de taanga fanowdu fu dwengi iseefi? Kande yu e pakisei a toli fu Yowsefu, a manpikin fu Yakopu. Tesi miti en di a be e wooko aini a osu fu Potifar, a edeman fu den wakitiman fu Farao. Yowsefu be ’taanga, a be moin tu’ neen meke a uman fu Potifar be lobi en. A wan hii pisiten a be e poolo gi Yowsefu. San yeepi Yowsefu fu pasa a tesi ya? Kande a be e denki a fesi fa sani be o waka efu a be du san a uman ya be wani. A dati yeepi en fu lon gwe di a uman fu Potifar kisi en holi neen koosi. A taki: „Fa mi sa du a gaan ogii ya? Na sondu mi be o sondu a Gadu fesi noh?”—Genesesi 39:6, 9; leisi Odo 1:10.\nBegi Yehofa fu a gi i koni anga kaakiti fu pasa tesi\n9. San o yeepi i fu yu á gi abaa te tesi miti i?\n9 San wi e leli fu Yowsefu? Te tesi e miti u, u mu holi useefi. Wi á mu pasa den weiti fu Gadu. Fosi son wan fu u toon Yehofa Kotoigi, wi á be poi holi useefi. U be e diingi pasa maiki, u be e somoko, u be e hulu efuso du taa sani di Yehofa á lobi. Baka di u dopu seefi kande u be e fii fu du den sani ya. Te a sani ya e miti i, teke ten pakisei fa yu anga Yehofa o poli efi i tyai iseefi a wan fasi di á fiti. Puubei fu sabi san e meke yu e fii fu du den sani ya, da i luku fa i sa koti pasi gi den (Psalm 26:4, 5; Odo 22:3). Solanga yu e fii fu du wan sani di Yehofa á lobi, begi en fu a gi i koni anga kaakiti fu man dwengi iseefi.\n10, 11. (a) San e miti yonkuuwan a sikoo? (b) San o yeepi yonkuuwan fu dwengi denseefi te tesi miti den?\n10 A sani di miti Yowsefu e miti omen yonkuu Kelesten. Wan fu den sama di a sani ya miti, a wan sisa den e kai Kim. Den pikin fi en kalasi be lobi gafa fa den be e didon anga taawan den dei di sikoo á de. Kim á be e du den sani de, neen meke a á be abi toli fu gi den. A sisa ya taki fu di a be de taa fasi meke son leisi a be e fii enke a „ná abi mati”. Den taa pikin be e soso en fu di a á be de anga boi. Ma a koni Kim be koni. A be sabi taki te i yonkuu den fii fu didon anga sama e taanga (2 Timotiyesi 2:22). Son pikin be e akisi en efu a á didon anga man ete. A so a be e fende a okasi fu soi den saide a á wani didon anga man ete. Wi e gafa den yonkuu Kelesten di nai luku a den baya fu den di e libi wan hululibi. Den yonkuu Kelesten ya e meke Yehofa piisii.\n11 Beibel e taki tu fu sama di á dwengi denseefi di tesi miti den fu didon anga wan sama di ná den toowpaa. Beibel e soi san miti den tu di den á dwengi denseefi. Efu a sani di miti Kim miti i, pakisei a toli fu a don yonkuman di sikiifi a Odo kapitel 7. Pakisei Amnon tu, anga san miti en di a á tyai enseefi bun (2 Samuweli 13:1, 2, 10-15, 28-32). Mma anga dda sa taki fu den toli ya na a osufamii anbegi, fu yeepi den pikin fu den fu dwengi denseefi anga fu du sani anga koni.\n12. (a) Fa Yowsefu holi enseefi di a be e taki anga den baala fi en? (b) On ten u mu dwengi useefi?\n12 Di den baala fu Yowsefu go bai nyanyan a Egepte, Yowsefu soi tu taki a man dwengi enseefi. Fu di a be wani sabi fa den baala fi en be e denki tuutuu, meke a á taigi den sama neen. Te kee be e kisi en, a be e go a wan taa peesi go kee (Genesesi 43:30, 31; 45:1). Efu wan baala efuso sisa du wan sani di meke yu ati boon, holi iseefi enke Yowsefu. A sani ya o yeepi i fu yu á du, efuso taki sani di o hati i bakaten (Odo 16:32; 17:27). Efu yu abi famii di den puu na a kemeente, i mu dwengi iseefi fu yu á taki anga en efu a á de fanowdu. A sani ya á makiliki. Ma holi a pakisei taki a Yehofa baka yu e waka, neen weiti yu e holi. Efi i holi a sani ya a pakisei, a ná o taanga gi i tumisi.\nNawan sama mu denki taki noiti a o meke fowtu te tesi miti en\n13. San wi e leli te u luku a libi fu Kownu David?\n13 U sa leli wantu sani fu Kownu David tu. Di Saul anga Simei suku toobi anga David, a holi enseefi. A á du ogii anga den (1 Samuweli 26:9-11; 2 Samuweli 16:5-10). Ma a ná ala yuu David be e holi enseefi. Te u leisi a toli fi en anga Batseiba anga san a be wani du anga Nabal, da wi e si taki David á be dwengi enseefi a den okasi ya (1 Samuweli 25:10-13; 2 Samuweli 11:2-4). Den toli ya e leli u tu sani. A fosi sani, den sama di Gadu poti fu teke fesi mu e dwengi denseefi. A sani ya o yeepi den fu den á koboloiki den faantiwowtu a wan fasi di á fiti. Du fu tu, nawan sama mu denki taki te tesi miti en, noiti a o meke fowtu.—1 Korentesama 10:12.\nWANTU SANI DI O YEEPI U FU DWENGI USEEFI\n14. San miti wan baala? Saide a de fanowdu fu luku bun fa wi e tyai useefi te den sowtu sani ya miti u?\n14 San i sa du fu go a fesi anga a fasi fa yu e dwengi iseefi? Kon u luku san be miti Luigi. Wan man naki a wagi fu Luigi a baka. Winsi fa na a man be fowtu, toku a bigin ligei anga Luigi. A de fu feti anga en tu. Luigi begi Yehofa fu a yeepi en fu a á ligei anga a man. A meke moiti tu fu taki bun anga a man fi en ati koo, ma toku a man be e ligei ete. Neen meke a sikiifi a nombuu fu a wagi fu a man neen a gwe. Baka wan wiki, neen Luigi go luku wan folow di a be taki anga en a peleikiwooko. Na a uman fu a man di be ligei anga en. Sen kisi a man te. A akisi Luigi paadon fu a fasi fa a be taki anga en. A taigi Luigi taki a o taki anga a kantoo di mu seeka a wagi fu den yeepi Luigi moo gaw. A man sidon aliki tu di Luigi be e taki anga a uman fi en. A be lobi den sani di a yee. A so Luigi si den wini di á fende di a á ligei anga a man. A fusutan tu san be o de a bakapisi efu en ati be boon di a man ligei anga en.—Leisi 2 Korentesama 6:3, 4.\nA fasi fa wi e tyai useefi sa meke sama aliki u te u go peleiki gi den (Luku paragraaf 14)\n15, 16. Fa Beibel sa yeepi i anga yu osufamii fu dwengi useefi?\n15 A sani di o yeepi u fu man dwengi useefi enke Kelesten, na a sutudeli di wi o sutudeli Beibel ala yuu. Pakisei san Gadu be taigi Yowsuwa: „I mu e taki fu den Weiti di sikiifi aini a buku ya ala yuu. I mu e leisi en saafi dei anga neti, da yu o man du ala san sikiifi aini. Te i du a sani ya, da sani o waka bun anga i. Yu o sabi fa fu du sani” (Yowsuwa 1:8). Ma fa a sutudeli di wi e sutudeli Beibel e yeepi u fu dwengi useefi?\nEfu wi e sutudeli ala yuu a o yeepi u fu dwengi useefi\n16 Den toli di u luku e soi taki Beibel e taki fu sama di be e dwengi denseefi anga sama di á be dwengi denseefi. U si den wini di wi o fende te wi e dwengi useefi anga den polobelema di sa miti u te u nai dwengi useefi. A wi Yehofa meke sama sikiifi den toli ya gi (Romesama 15:4). Neen meke u mu leisi den, sutudeli den bun, da u teke ten pakisei san u leli. Meke moiti fu si fa yu anga yu osufamii sa wooko anga den sani di u leli. Begi Yehofa fu a yeepi i fu du san i leli. Yu á mu si en enke wan lawlaw sani te i si taki yu á poi holi iseefi son leisi. Ma begi Yehofa fu a yeepi i fi i kengi (Yakowbesi 1:5). Suku sani aini den buku fu u di o yeepi i fu man dwengi iseefi.\n17. Fa mma anga dda sa yeepi den pikin fu dwengi denseefi?\n17 Fa i sa yeepi i pikin fu dwengi enseefi? Mma anga dda sabi taki den pikin fu den nai meke anga a fii fu dwengi denseefi. Efu den wani den pikin dwengi denseefi, da denseefi mu e dwengi denseefi (Efeisesama 6:4). Te i si taki i pikin á poi holi enseefi, da i mu akisi iseefi efu yu e dwengi iseefi fu den sa waka a yu baka. Efu yu e du a pioniliwooko, efu yu e go a komakandaa ala yuu, den pikin fi i o man waka a yu baka. Den o man waka a yu baka tu efu yu e holi a osufamii anbegi. Son leisi a bun fu puu nono gi a pikin. Yehofa be poti weiti gi Adan anga Efa. Den weiti di Yehofa be poti gi den, a be fu leli den taki den mu abi lesipeki gi en. Mma anga dda o man yeepi den pikin fu den fu dwengi denseefi te den e tyai denseefi bun, anga te den e poti weiti gi den pikin fu den. Den moo pelensipali sani di i mu yeepi i pikin fu du, a fu lobi Yehofa anga fu lesipeki den weiti fi en.—Leisi Odo 1:5, 7, 8.\n18. Saide u mu luku bun sama wi e teke fu mati?\n18 Winsi u ná abi pikin, tokuso u mu luku sama wi e teke fu mati. Efu den mati fi i lobi Yehofa, den o gi i taanga-sikin fu du sani di o tyai wini gi i (Odo 13:20). Efu den man dwengi denseefi, den o gi i taanga-sikin fu iseefi meke moiti fu dwengi iseefi. Den bun manii fi i o gi den taanga-sikin tu. Efu u man dwengi useefi, Gadu o piisii anga u. Wi o de koloku. Boiti dati wi o man libi bun anga den sama di u lobi tu.\nSende gi sama\nA WAKITITOLEN (ANGA SUTUDI-ARTIKEL)\nFASI FU DOWNLOAD\nFasi fa i sa download sani\nA WAKITITOLEN (ANGA SUTUDI-ARTIKEL) september 2017\nJW.ORG / A TUUTUU WEBSITE FU YEHOFA KOTOIGI\nBuku anga taa sani di i sa fende\nU Kownukondee diniwooko\nAkisi wan Beibelsutudi\nSuku wan komakandaa\nSuku wan konkelesi\nSowtu nyun sani kon\nPoti wan moni gi a wooko di wi e du a hii goontapu\nSende en anga Email


Beibel: okanisi tongo 2 Tesalonika 3\nBegi gi wi dise naamo!\n1 Da a biifi ya e go doo taki, tan begi gi wi dise naamo. Akisi Masaa Gadu, fu meke a bosikopu fu Masaa sa waka esi esi doo somen sama moo. Meke moo anga moo sama sa gi Masaa Gadu daa. Da den sa gafa en enke u anda tu. 2 Soseefi, da begi fu a puu wi dise na ana fu takuu ati sama di wani du ogii anga wi. Bika a ná ala sama teke a bosikopu di wi e tyai, da a de fitoow fasi.\n3 Ma Masaa dati de fitoow fasi! U sa fitoow en fu meke u taampu taanga doo a ini a biibi ya. Soseefi a o kibii u anda fu didibii. 4 Da wi e fitoow dise taki, u anda e du ala san wi dise e sende u. Bika u na sama fu Masaa. 5 Da wi dise e begi meke u anda ati sa opo gi a lobi fu Masaa Gadu. Soseefi, meke u anda tei ati fu oli doo enke fa Kelestesi gi u dati.\nFa fu du anga lesi biibiwan\n6 Biibiwan! Mi o teke a nen fu Masaa Jesesi Kelestesi sende u anda fa fu du anga lesi biibiwan. U á mu mosoo anga den. Bika den nái waka na a fasi fa wi dise be soi u anda. 7 U sabi fa wi dise be waka a u mindii anda. Wi á be lesi langa futu gi sama fu solugu wi. Ma wi be tyai useefi anga ala wooko, fu sama be sa si a wi, fa fu du tu. 8 Da wi á be meke sama poti u sidon, fu solugu anga nyanyan. Ma u be tyotyo wooko dei anga neti, fu wi á be sa toon ibi a sama tapu. 9 Ma wi be abi pasi fu meke sama solugu u de. Ma toku wi á be du so. Bika wi be wani wooko soi u anda, fa useefi mu libi de. 10 Di wi be de anda, da na somen leisi wi be soi u kaba taki, ná masi sikin solugu lesiman di á wani wooko. 11 Bika wi yee dise taki, son wan a u mindii anda lesi te, den á wani wooko solugu denseefi. Da den e waka e sutu mofu mumui a ini sama sani naamo.\n12 Da wi e teke a nen fu Masaa Jesesi Kelestesi, fu kaasi den biibiwan di e du dati. Da wi e bali den taki, kaba anga a libi de! Go wooko solugu iseefi.\n13 Ma u taa biibiwan dati á mu weli fu du den bun di wi e soi u, fu du. Kweti!\n14 Sama di á wani libi enke fa a biifi ya taki, da puu en nen kon a doo. Da u kaba mosoo anga en, fu a sa fii sen fu a libi di ai libi. 15 Ma toku, u á mu oli en a feyanti. Ma libi anga en meke ai fii taki, en na wan biibisama di u anda e wasikoi.\n16 We, na Masaa e switi sama ati, da meke a switi u anda ati ala fasi, ala yuu. Meke Masaa de anga u naamo.\n17 A fika fu mi Pawlesi seefi teke a sikiifi tiki fu sikiifi a bigi odi ya gi u anda. Mi du dati enke fa mi gwenti a ibii biifi fu mi. Mi poti mi nen anga odi na a seefi fasi.\n18 Meke wi Masaa Jesesi Kelestesi tan teke gaan bun ati fasi luku u ala go doo.


Yu o wakiti anga pasensi?—Yakowbesi 5:8 | Wakititolen\n„U mu abi pasensi.”—YAKOWBESI 5:8.\nSan yeepi den sama di be e dini Yehofa a fositen fu wakiti te enke Yehofa du san a paamisi den?\nFa Yehofa anga Yesesi soi taki den e wakiti anga pasensi?\n1, 2. (a) San sa meke wan sama akisi Yehofa „on langa” a mu wakiti ete? (b) Saide wi e fende taanga-sikin te u pakisei den sama di be e dini Yehofa a fositen?\nPOLOFEITI Yesaya anga Habakuk be akisi Yehofa taki: „Yehofa, on langa?” (Yesaya 6:11; Habakuk 1:2) Di Kownu David sikiifi Psalm 13, a poti aseefi akisi ya (Psalm 13:1, 2). Boiti dati di Yesesi si taki den sama di be de anga en á be e biibi, a akisi taki: „On langa mi mu de anga wi ete?” (Mateyesi 17:17) Kande son leisi wi e akisi useefi a sani ya tu.\n2 San sa meke wan sama akisi Yehofa „on langa” a mu wakiti ete? Son leisi a te wan sama du wan sani anga u di á fiti, te u siki efuso te wi e kon gaandi, anga te wi abi booko-ede fu di ’a libi taanga’ (2 Timotiyesi 3:1). Son leisi na a fasi fa den sama di wi anga den e lolo e tyai denseefi. Winsi san e meke wi e poti a akisi ya, wi e fii bun fu di u sabi taki Yehofa á be sitaafu efuso bali den sama di be poti a akisi ya a fositen.\n3. San sa yeepi u te tesi e miti u?\n3 San o yeepi u te tesi e miti u? Yehofa be meke Yakowbesi sikiifi taki: „Baala, neen meke u mu pasensi te enke Masaa kon” (Yakowbesi 5:7). A sani ya e soi taki ala u mu abi pasensi. Ma, san a pasensi? Fa u sa soi taki wi abi pasensi?\nSAN A PASENSI?\n4, 5. (a) San a wani taki fu abi pasensi? (b) San Yakowbesi taki fu pasensi? (Luku a fowtow na a bigin.)\n4 Beibel e soi taki na a santa yeye fu Gadu e yeepi sama fu abi pasensi. Efu Gadu á yeepi u, a o taanga gi wi enke sondu libisama fu abi pasensi te sani nai go bun. Pasensi a wan kado di Gadu gi u. Te wi abi pasensi, a wan fasi fa wi e soi Yehofa anga taawan taki u lobi den. Efu u ná abi pasensi, u ná o poi soi taawan taki u lobi den (1 Korentesama 13:4; Galasiyasama 5:22). San a pasensi? Wan sama di abi pasensi e piisii, winsi san e miti en (Kolosesama 1:11; Yakowbesi 1:3, 4). Pasensi e yeepi u fu holidoo te polobelema e miti u. Ai yeepi u tu fu wi á pai ogii fu ogii. Beibel taki u mu de kabakaba fu wakiti te a de fanowdu. Na a sani ya Yakowbesi 5:7, 8. (Leisi.) e leli u.\n5 Saide u mu wakiti Yehofa? A disipel Yakowbesi taki wan Kelesten de enke wan sama di e paandi goon. Winsi fa ai wooko taanga fu paandi en goon, tokuso a á poi meke alen kai nati den sani di a paandi. A á poi meke den goo moo gaw. A abi fu wakiti anga pasensi „te enke den sani di a paandi meke nyanyan”. A so useefi á poi du son sani a pisiten di wi e wakiti fu Yehofa du san a paamisi u (Malikisi 13:32, 33; Toli 1:7). Neen meke u mu wakiti anga pasensi, leti enke wan sama di e paandi goon.\n6. San wi e leli fu a polofeiti Mika?\n6 A omen sani be e miti polofeiti Mika leti enke fa omen sani e miti wi aini a ten ya. A be e libi na a ten di Kownu Akas be e tii. Akas a be wan kownu di be abi ogii-ati. Sani á be e go bun seefiseefi di a be e tii a kondee. Sani be ogii te neen Beibel taki den sama fu a kondee be „sabi fa fu du ogii”. (Leisi Mika 7:1-3.) Mika be sabi taki a á be o poi meke sani go bun aini a kondee. San a du di a be sabi a sani de? A taki: „Mi dati o wakiti Yehofa. Mi o wakiti mi Gadu fu a yeepi mi. Mi Gadu o yee mi” (Mika 7:7). Leti enke Mika, a so useefi mu „wakiti” tu.\n7. Saide u mu wakiti anga u hii ati te enke Yehofa du san a paamisi?\n7 Efu u biibi taanga enke du fu Mika, wi o wakiti Yehofa anga u hii ati. Wi á de enke wan man di de aini dunguu-osu di kisi dede sitaafu. A nai wani a dei di den o kii en doo. A di a ná abi taa fasi meke ai wakiti. Ma wi dati e wakiti Yehofa fu di u sabi taki a o du san a paamisi u. A o gi u teego libi di a yuu fi en o doo. Neen meke wi e „holidoo anga pasensi, anga ala piisii” (Kolosesama 1:11, 12). U nai kuutu taki Yehofa nai du sani gawgaw. Efu u be o du a sani de, a á be o piisii anga u.—Kolosesama 3:12.\nWANTU SAMA DI BE WAKITI YEHOFA ANGA PASENSI\n8. San wi e leli fu den sama di be e dini Yehofa a fositen?\n8 San o yeepi u fu wakiti anga u hii ati? U sa pakisei den sama fu fositen di be wakiti anga pasensi te enke Yehofa du san a be paamisi den (Romesama 15:4). Te wi e taki fu den sama ya, a be o bun fu pakisei on langa den be mu wakiti, anga fa Yehofa belesi den fu di den be abi pasensi.\nAbalaham wakiti omen yali fosi den galanpikin fi en di den e kai Esau anga Yakopu meke (Luku paragraaf 9, 10)\n9, 10. On langa Abalaham anga Sala wakiti Yehofa?\n9 Pakisei Abalaham anga Sala. A di den be abi „biibi anga pasensi” meke den „fende den sani di Gadu be paamisi” den. Beibel taki „baka di Abalaham holi pasensi”, Yehofa paamisi en taki a o belesi en. Yehofa taigi en taki a o meke a toon dda, fu wan gaan foluku (Hebrewsama 6:12, 15). Saide Abalaham be mu abi pasensi? Bika ten be o de fanowdu fu a fende a sani di Gadu ben paamisi en. Tinafo Nisan fu a yali 1943 fosi Kelestesi Abalaham, Sala anga ala den sama fi en osufamii, abaa a Eufraat liba go aini a Paamisi Kondee. Ma a 25 yali Abalaham be abi fu wakiti fosi Sala meke Isaki. Baka dati a 60 yali a be abi fu wakiti fosi en galanpikin Esau anga Yakopu meke.—Hebrewsama 11:9.\n10 On pisi fu a paamisi kondee Abalaham be fende? Beibel taki Yehofa „á be gi en nawan pisi fu a kondee. Wan pikin pisi seefi a á gi en. Ma a be paamisi en taki a o gi en anga den bakapikin fi en a kondee, winsi fa a á be abi pikin ete” (Toli 7:5). Di Abalaham abaa a Eufraat liba, a baka 430 yali fosi neen den bakapikin fi en toon a foluku di be o tan aini a kondee.—Ekisodesi 12:40-42; Galasiyasama 3:17.\n11. Saide Abalaham wakiti Yehofa anga en hii ati? Sowtu wini a fende di a wakiti?\n11 Abalaham wakiti Yehofa anga en hii ati, fu di a be sabi taki Yehofa be o du san a be paamisi. A be e biibi Yehofa. (Leisi Hebrewsama 11:8-12.) Abalaham be e wakiti anga piisii, winsi fa a á si fa ala den paamisi fu Gadu kon tuu. Ma pakisei fa a o piisii, di a o weki baka di a o si taki a hii goontapu toon wan paladeisi. A o foondoo di a o si taki wan hii pisi fu a Beibel e taki fi en anga en famii. * (Luku a maiki a ondoo.) Pakisei fa a o piisii di a o yee taki en a wan fu den pelensipali sama di meke a polofeititoli fu a Mesiyas kon tuu. A ná abi misi, Abalaham o si taki a ná fu soso a wakiti Yehofa anga pasensi.\n12, 13. Saide Yowsefu be mu abi pasensi? San be yeepi en fu abi pasensi?\n12 A bakapikin fu Abalaham di den e kai Yowsefu be abi pasensi tu. A omen leisi sama libi takuu anga en. Den baala fi en seli en enke saafu di a be abi 17 yali. Baka dati den lei gi en taki a be wani suwa anga a uman fu a basi fi en, neen den poti en a sitaafu-osu (Genesesi 39:11-20; Psalm 105:17, 18). Winsi fa Yowsefu be e dini Gadu, tokuso a be e gei enke pe fu a fende belesi, a soso ogii be e miti en. Ma baka 13 yali neen sani kengi. Den puu en a sitaafu osu, neen a toon du fu tu tiiman fu Egepte.—Genesesi 41:14, 37-43; Toli 7:9, 10.\nYowsefu be sabi taki Yehofa be e si san e pasa, a be si taki a ná fu soso a wakiti Yehofa\n13 Den sani di miti Yowsefu meke a kon abi takuu manii? A be e si enke Yehofa gwe fika en? Nono. Yowsefu wakiti anga pasensi. San yeepi en? Na a biibi di a be e biibi Yehofa. A be sabi taki Yehofa be e si san e pasa. We si a sani ya te u luku san a taigi den baala fi en. A taigi den taki: „A á de fu u feele. U si enke mi poi teke Gadu peesi? Winsi fa u be wani du ogii anga mi, tokuso Gadu be wani a ogii di u du anga mi toon bun. A be wani yeepi omen sama fu den tan a libi, enke fa ai du nownow” (Genesesi 50:19, 20). Yowsefu be si taki a ná fu soso a wakiti Yehofa.\n14, 15. (a) Saide u sa taki a bunbun pasensi David be abi? (b) San yeepi David fu wakiti anga pasensi?\n14 A omen sani miti kownu David tu. A be yonkuu di Yehofa be salufu en enke kownu fu Islayeli. Ma a 15 yali David be mu wakiti fosi a toon kownu fu Yuda, a lo fi en (2 Samuweli 2:3, 4). Fosi a toon kownu, a be abi fu e lon kibii fu Saul á fende en kii. * (Luku a maiki a ondoo.) Neen meke a pisiten de, osu seefi David á be abi. A be abi fu tan a taa kondee. Son leisi a den mongo di be de aini den sabana a be e tan. Bakaten, Saul dede aini wan feti. Ma toku David be abi fu wakiti ete seibin yali fosi a toon kownu fu hii Islayeli.—2 Samuweli 5:4, 5.\n15 Saide David wakiti anga en hii ati? Enseefi e piki a akisi ya aini aseefi psalm pe a akisi Yehofa feifi leisi taki: „On langa?” A taki: „Mi sabi taki yu o soi mi taki i lobi mi. Mi o piisii, fu di i fii mi. Mi o singi gi Yehofa, bika a belesi mi” (Psalm 13:5, 6). David be sabi taki Yehofa lobi en. A be sabi tu taki Yehofa be o de anga en ala yuu. A be e pakisei den ten di Yehofa be yeepi en, da a be e luku go na a ten di Yehofa be o puu ala den booko-ede fi en. David be sabi taki a ná fu soso a be o wakiti Yehofa anga pasensi.\nYehofa ná o meke u du wan sani di enseefi á be o wani du\n16, 17. Fa Yehofa anga Yesesi Kelestesi soi taki den e wakiti anga pasensi?\n16 Yehofa ná akisi u fu u du wan sani di enseefi á wani du. Sama á de di abi pasensi enke Yehofa. (Leisi 2 Peitilisi 3:9.) A omen dunsu yali kaba Saatan lei gi Gadu aini a Dyali fu Eden taki Gadu nai du sani a wan leti fasi. Yehofa e „wakiti anga pasensi” te enke a yuu doo di en nen o santa. A o belesi „ala den sama di e wakiti en”.—Yesaya 30:18.\n17 Yesesi seefi e wakiti anga pasensi. Di a be de a goontapu a holidoo te enke a dede. Baka dati aini a yali 33, a go a hemel neen a gi Yehofa a leti di a be abi fu libi enke libisama a goontapu ya. Ma toku a be abi fu wakiti te enke 1914 fosi a toon kownu (Toli 2:33-35; Hebrewsama 10:12, 13). Ma dati a ná ala. Yesesi mu wakiti te enke a tii wan dunsu yali fosi, da ala den feyanti fi en ná o de moo (1 Korentesama 15:25). A o wakiti langa, ma toku a o fende wini fu di a wakiti.\nSAN O YEEPI U FU WAKITI ANGA PASENSI?\n18, 19. San o yeepi u fu wakiti anga pasensi?\n18 Den sani di u luku te anga now e soi taki Yehofa wani u wakiti anga pasensi. San o yeepi u fu du a sani ya? U mu begi Gadu en santa yeye. Ná feegete, pasensi a wan fu den manii di a santa yeye e meke sama abi (Efeisesama 3:16; 6:18; 1 Tesalonikasama 5:17-19). Neen meke i mu begi Yehofa fu a yeepi i fu holidoo anga pasensi.\n19 Pakisei san yeepi Abalaham, Yowsefu, anga David fu wakiti anga pasensi te enke Yehofa du san a be paamisi den. A di den be e biibi Yehofa meke den wakiti. Den á be e poti pakisei namo a san den be wani. Efu wi e teke ten pakisei fa sani waka gi den, wi o fende taanga-sikin fu wakiti tu.\n20. San u mu de kabakaba fu du?\n20 Neen meke winsi sowtu tesi e miti u, u de kabakaba fu „wakiti anga pasensi”. Kande son leisi wi o akisi Yehofa taki: „Yehofa, on langa”? (Yesaya 6:11). Ma a santa yeye poi yeepi u fu waka a Yelemiya baka. A be taki: „A Yehofa na a gudu di mi mu fende. Neen meke mi o wakiti en.”—Tyali singi 3:21, 24.\n^ paragraaf 11 A wan sani fu 15 kapitel fu Genesesi e taki fu Abalaham. Boiti dati den Kelesten di sikiifi den Giiki buku fu Beibel taki moo enke 70 leisi fu Abalaham.\n^ paragraaf 14 Di Saul tii wan sani fu tu yali, Yehofa á be wani en enke kownu moo. Ma toku a tii ete 38 yali neen a dede.—1 Samuweli 13:1; Toli 13:21.


Den sani di den disipel sikiifi fu a opobaka fu Yesesi tuu?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Toba) Bauletongo Bengalitongo Bikoltongo Bulgariatongo Bulutongo Choltongo Dangmetongo Deinsitongo Doisritongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kanadatongo Kaqchikel (Centraal) Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lambatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Miksetongo Misotongo Miyanmartongo Mooretongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Punyabitongo Pôlsutongo Quichua (Imbabura) Rosiyatongo Rumeiniatongo Runyankoretongo Salomon eilanti pidgin Samowatongo Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Vietnameisitongo Waray-Waraytongo Wayuunaikitongo Yapantongo Yorubatongo Zandetongo\nA TOLI DI SIKIIFI A FESISE | SAIDE YESESI BE MU PINA TE ENKE A DEDE?\nA sani ya pasa tuutuu?\nDen kii Yesesi aini a yali 33. Den be lei gi en taki a be e gi sama taanga-sikin fu den á du san lanti e taki. Den fon en te a fon, neen den sipikii en a wan ponsu. Ná pikin pen a fii fosi a dede. Ma Gadu weki en baka. Neen a go a hemel baka 40 dei.\nWi e leisi a toli ya aini Mateyesi, Malikisi, Lukasi anga Yohanisi. Den toli di den man ya sikiifi de aini den Giiki buku fu Beibel di sama sabi enke a Nyun Testamenti. Ma den sani ya pasa tuu? A akisi ya a wan pelensipali akisi. Bika efu den sani ya á pasa tuu, da a fu soso den Kelesten e biibi den sani di sikiifi aini Beibel. A o de enke a deen den e deen taki den o libi fu teego aini wan paladeisi (1 Korentesama 15:14). Ma efu den pasa tuu, da sani o waka bun gi libisama aini a ten di e kon. Sani sa waka bun gi i tu. Neen meke a bun fu u luku efu den sani di Mateyesi, Malikisi, Lukasi anga Yohanisi sikiifi a tuu efuso na anainsitoli.\nSANI DI E SOI TAKI A TOLI YA A NÁ ANAINSITOLI\nDen sani di den man ya sikiifi a ná anainsitoli, bika den be sikiifi finifini fa sani be pasa aini a ten de. Den be taki fu wantu peesi di de tuutuu. Aini a ten ya seefi sama e go a den peesi de. Boiti dati, den sama di kai aini den buku ya be e libi tuutuu. Ondoosukuman seefi kon si taki den sama ya be e libi tuutuu.—Lukasi 3:1, 2, 23.\nBaka di Yesesi dede, den sama di be e sikiifi buku, be sikiifi sani fi en. * A fasi fa den kii en e kai anga a fasi fa den Romesama be e kii sama di be du ogii. Den buku di e taki fu a libi fu Yesesi e taki kiin fa sani be pasa. Den e taki tu fa wantu disipel fu Yesesi á be e tyai denseefi bun (Mateyesi 26:56; Lukasi 22:24-26; Yohanisi 18:10, 11). Ala den sani ya e soi taki den sani di Beibel e taki fu Yesesi, a ná lei, ma den pasa tuu.\nFA FU A OPOBAKA FU YESESI?\nWinsi fa sama e biibi taki Yesesi be e libi tuutuu, tokuso son wan fu den nai biibi taki a weki baka. Biginbigin den apostel fi en seefi á be e biibi taki a weki baka (Lukasi 24:11). Ma di den anga wantu taa disipel si Yesesi wantu leisi, neen den biibi. Wan fu den leisi, a moo enke 500 sama si Yesesi baka di a weki.—1 Korentesama 15:6.\nSama be sa kisi den disipel tyai go sooto efuso kii den, ma tokuso den á be e feele fu taigi sama taki Yesesi weki baka. Den á be e feele fu taigi den sama di be kii Yesesi a sani ya tu (Toli 4:1-3, 10, 19, 20; 5:27-32). Efu den disipel á be sabi taki Yesesi weki baka tuutuu, i denki den be o abi a deki-ati de? Ma a di den be sabi taki a weki baka, meke tide na a dei a Kelesten biibi paati na ala se fu goontapu.\nDen sani di Mateyesi, Malikisi, Lukasi anga Yohanisi sikiifi fu a libi anga a dede fu Yesesi, a sani di pasa tuutuu. Te yu e teke ten leisi den, da iseefi o si taki a ná lei toli. Ma yu o moo biibi te i fusutan saide den sani ya pasa. A taa artikel o taki fu a toli ya.\n^ paragraaf 7 Wan fu den man di sikiifi fu Yesesi a Tacitus. A man ya meke na a pisiten fu 55 B.K. A taki „[Kelesten] na a nen di den kai den bakaman fu Kelestesi. A man ya fende a moo ibi sitaafu fu wan fu den gaanman fu u. Na a gaanman ya den be e kai Pontius Pilatus. A be sitaafu Kelestesi na a ten di Tiberius be e tii.” Den taa ondoosukuman di be sikiifi sani fu Yesesi, a Suwetonius (69-122 B.K), a Dyu Josephus (37-100 B.K), anga Plinius a yonkuuwan di be e tii Bitiniya (61-113 B.K). (B.K. wani taki Baka Kelestesi.)\nSaide moo sama á sikiifi fu Yesesi?\nKande son sama o taki, te i luku fa a toli fu Yesesi kengi omen sama libi a hii goontapu, da moo buku be mu de di e taki fu Yesesi. Ma a ná abi fu de so. Den buku di Mateyesi, Malikisi, Lukasi anga Yohanisi sikiifi gaandi pasa 2000 yali. A wantu buku di sama be sikiifi aini a ten de namo yu o fende ete (1 Peitilisi 1:24, 25). Boiti dati a omen sama be e buuse Yesesi. Den sama ya á be o sikiifi sani di be o meke taa sama biibi Yesesi.\nPeitilisi, wan fu den apostel fu Yesesi, be sikiifi taki: „Du fu dii dei neen Gadu weki en. A meke sama si en. A wi di be e nyan efuso diingi anga en wawan si en di a weki. Gadu be taki a fesi taki a wi be o si en. A be taki a wi be o paati a bosikopu ya tu” (Toli 10:40, 41). Saide Gadu á meke ala sama si en? Mateyesi sikiifi taki di den feyanti fu Yesesi yee taki a kon a libi, neen den du ala san den poi fu sama á paati a toli ya.—Mateyesi 28:11-15.\nA wani Yesesi á be wani sama sabi taki a weki baka? Nono, bika a apostel Peitilisi taki: „A taki u mu peleiki gi ala sama. Boiti dati u mu paati a bun nyunsu finifini taki neen Gadu poti fu koti kuutu gi den libiwan anga den dedewan.” Na a sani de den tuu Kelesten e du te enke now.—Toli 10:42.\nYesesi weki baka tuu?


Paati a bun nyunsu taki Gadu e soi bun-ati gi sama | Wakititolen\n„Paati a bun nyunsu finifini taki Gadu e soi bun-ati gi sama.”—TOLI 20:24.\nSan a bun-ati di Gadu e soi sama, e gi u taanga-sikin fu du?\nFa a „bun nyunsu” di wi e paati e soi taki Gadu abi bun-ati?\nFa Gadu o soi bun-ati gi sama aini a nyun goontapu?\n1, 2. Fa apostel Pawlesi be soi taki ai bigi gi en taki Yehofa soi bun-ati gi en?\nAPOSTEL Pawlesi be taki: „A bun-ati di a soi mi á be de fu soso.” (Leisi 1 Korentesama 15:9, 10.) Pawlesi be sabi taki a Gadu seefi be wani soi bun-ati gi en. A á be fiti a bun-ati fu Gadu, bika a be e du ogii anga den Kelesten.\n2 Di Pawlesi be de fu dede, a sikiifi wan biifi gi Timotiyesi. A taigi en taki: „Mi e gi Kelestesi Yesesi, u Masaa daa. Neen gi mi kaakiti, di a si taki mi e aliki Gadu ala yuu. Neen meke a gi mi wan wooko fu du” (1 Timotiyesi 1:12-14). Sowtu wooko a be gi en? Pawlesi be taigi den owluman fu Efeise taki: „Mi ná abi toobi fu dede seefi. A wan enkii sani di mi wani du, a fu lon a sitee lon te na a kaba. Mi wani kaba a wooko di Masaa Yesesi gi mi tu. A wooko di a gi mi a fu paati a bun nyunsu finifini taki Gadu e soi bun-ati gi sama.”—Toli 20:24.\n3. Sowtu pelensipali wooko Yesesi be gi Pawlesi? (Luku a fowtow na a bigin.)\n3 Sowtu „bun nyunsu” Pawlesi be e paati? Fa a sani ya e soi taki Yehofa soi bun-ati gi libisama? Pawlesi be taigi den Kelesten fu Efeise taki: „U musu yee taki Gadu gi mi a faantiwowtu fu yeepi u, fu a sa soi bun-ati gi u” (Efeisesama 3:1, 2). Yesesi taigi Pawlesi taki a mu paati a bun nyunsu gi den taa kondee sama, sama di á be de Dyu. Den sama di á be de Dyu be abi a okasi fu tii enke kownu makandaa anga Yesesi tu. (Leisi Efeisesama 3:5-8.) Den Kelesten fu a ten ya sa waka a Pawlesi baka, bika a be e du ala san a poi fu paati a bun nyunsu. Den sani di a du soi taki „a bun-ati di Gadu soi en á be de fu soso”.\nSAN A BUN-ATI FU GADU E GI I TAANGA-SIKIN FU DU?\n4, 5. Saide u sa taki „a bun nyunsu fu Gadu Kownukondee anga a bun nyunsu di e taki fa „Gadu e soi bun-ati gi sama” na aseefi?\n4 Aini a ten ya Yehofa gi en foluku a wooko fu paati a „bun nyunsu fu a Kownukondee . . . na a hii goontapu meke ala sama yee”, fosi a kaba kon (Mateyesi 24:14). A bun nyunsu fu Gadu Kownukondee anga a bun nyunsu di e taki fa „Gadu e soi bun-ati gi sama” na aseefi. Saide? Efu Gadu á soi bun-ati gi u, u ná o fende den belesi fu a Kownukondee (Efeisesama 1:3). Pawlesi soi taki ai bigi gi en taki Yehofa soi bun-ati gi en, neen meke a du ala san a man fu paati a bun nyunsu. Wi e meke moiti fu de enke Pawlesi?—Leisi Romesama 1:14-16.\n5 Aini den artikel di pasa, u si omen fasi fa wi enke sondu sama sa fende wini fu a bun-ati fu Yehofa. Fu di wi e fende den somen wini ya meke wi abi a faantiwowtu fu soi taawan fa Yehofa lobi u. U mu soi den san den mu du fu fende wini fu a lobi fu Yehofa tu. Fa u sa gi taawan taanga-sikin fu du sani di e soi taki ai bigi gi den taki Yehofa soi bun-ati gi den?\nPAATI A NYUNSU TAKI GADU SENDE EN MANPIKIN KON DEDE GI U\n6, 7. Te wi e yeepi sama fu fusutan san a dede fu Yesesi wani taki, da na a bun nyunsu di e soi taki Gadu abi bun-ati wi e paati. Saide u sa taki a sani de?\n6 A omen sama e si den sondu fu den enke lawlaw sani aini a ten ya. Den kosensi nai fon den te den du wan sani di á fiti, neen meke den nai si a paiman di Yesesi pai gi wi fu wan sani. Ma moo anga moo den e kon si taki den nai piisii anga a fasi fa den e libi. A omen sama á sabi san a sondu. Den á sabi san sondu e du anga wi. Den á sabi san u sa du fu fii fu sondu tu. A te den taki anga den Yehofa Kotoigi fosi, da den e kon sabi den sani ya. Ma te den kiin ati sama kon sabi san a sondu, den e piisii fu yee taki Yehofa sende en manpikin kon dede gi u, fu puu sondu gi u. Yehofa lobi u. A abi bun-ati, neen meke a du a sani ya.—1 Yohanisi 4:9, 10.\n7 Luku san Pawlesi taki fu a manpikin fu Gadu di a lobi. A taki: „A meke Yesesi fii wi. A pai gi wi anga en buulu. Neen meke u fende paadon fu den sondu fu u, bika Gadu soi u a bun-ati fi en pasa maiki” (Efeisesama 1:7). A dede di Gadu meke en manpikin dede gi u na a moo bun fasi fa Gadu soi taki a lobi u. A sani ya na a moo gaan sani tu di e soi taki Gadu abi bun-ati. U piisii di u sabi taki Gadu o gi u paadon fu den sondu fu u. Boiti dati, efu wi e biibi taki a dede fu Yesesi e tyai wini gi u, wi o abi wan kiin kosensi! (Hebrewsama 9:14) Moo so bun nyunsu á de fu paati gi taawan!\nYEEPI TAAWAN FU TOON GADU MATI\n8. Saide u mu biibi a manpikin fu Gadu?\n8 Gadu e si den sama di nai biibi taki den o fende wini fu a dede di Yesesi dede gi u, enke en feyanti. Neen meke wi abi a okasi fu leli den sama ya taki den sa toon Gadu mati. A apostel Yohanisi sikiifi taki: „A sama di e biibi a manpikin fu Gadu, o libi fu teego. A sama di nai aliki a manpikin ná o fende a libi, ma Gadu o puu ati boon neen” (Yohanisi 3:36). U mu piisii taki Yesesi dede gi u fu u sa toon Gadu mati. Pawlesi be taki: „Wan ten be de di wi á be sabi Gadu. Wi anga en a be feyanti, bika a soso ogii u be e pakisei. Ma di Yesesi gi en sikin enke wan ofaandi di a dede gi u, neen wi anga Gadu toon mati baka.”—Kolosesama 1:21, 22.\n9, 10. (a) Sowtu faantiwowtu Kelestesi gi den salufu Kelesten? (b) Fa den „taa sikapu” e yeepi den?\n9 Kelestesi gi den salufu baala di de a goontapu ya a wooko fu taigi sama taki den sa „toon Gadu mati”. Pawlesi taigi den taki: „Kelestesi dede gi u fu u sa toon [Gadu] mati. A gi wi a wooko fu taigi sama taki den poi toon en mati. Wi e taigi den sama taki den poi toon Gadu mati, bika a meke Kelestesi kon dede gi u. A nai pakisei den sondu fu u moo. A gi wi a wooko fu taigi den sama san den mu du fu toon en mati. Wi na basiya di e holi peesi gi Kelestesi. Da a bosikopu di wi e paati ya, a ná wi abi en. A mofu a fu wi, ma a masaa Gadu abi a taki: ’Wi e begi u baa, u meke moiti toon Gadu mati.’” 2 Korentesama 5:18-20.\n10 A wan gaandi den „taa sikapu” abi fu yeepi den salufu Kelesten paati a bosikopu ya (Yohanisi 10:16). Enke sama di Kelestesi poti a wooko, da den „taa sikapu” e du gaanse fu a peleikiwooko. Den e yeepi sama fu toon Yehofa mati tu. A sani ya a wan fu den pelensipali fasi fa den e paati a bun nyunsu taki Gadu soi bun-ati gi u.\nLELI SAMA TAKI GADU E ALIKI DEN BEGI FU U\n11, 12. Te wi e leli sama taki den sa begi Yehofa, a bun nyunsu wi e paati. Saide u sa taki a sani ya?\n11 A omen sama e begi, bika den e fii bun te den e begi. Ma den nai biibi taki Gadu e aliki den tuutuu. A de fanowdu taki den sama ya sabi taki a Gadu na „a sama di e aliki begi”. A Psalm sikiifiman David be taki: „A yu na a sama di e aliki begi. A yu ala sowtu sama o kon suku yeepi. Den fowtu di mi meke ipi te mi á poi tyai den. A yu o tapu den sondu fu u.”—Psalm 65:2, 3.\n12 Yesesi be taigi den disipel fi en taki: „Mi o du ala san wi akisi aini mi nen” (Yohanisi 14:14). A sani ya wani taki u sa begi fu ala sani di e kai anga san Yehofa wani. Yohanisi be sikiifi taki: „Winsi san wi e akisi en, a o aliki wi, solanga ai kai anga a wani fi en” (1 Yohanisi 5:14). A bun te wi e yeepi sama fu fusutan taki begi a ná wan sani di e meke den fii bun namo. Ma te den e begi, den e go a ’Gadu kownusutuu fesi di e soi wi bun-ati’ (Hebrewsama 4:16). Te wi e leli sama fa den mu begi, sama den mu begi, efuso fu san den mu begi, da wi e yeepi den fu toon Yehofa mati. A so den e fende toosutu te sani e moo den.—Psalm 4:1; 145:18.\nA BUN-ATI DI GADU O SOI U AINI A NYUN GOONTAPU\n13, 14. (a) Sowtu gaandi den salufu Kelesten o fende aini a ten di e kon? (b) San den o du gi libisama?\n13 Aini a nyun goontapu, wi o moo si a bun-ati fu Gadu. Saide? A o gi den 144.000 sama di o tii anga Yesesi a hemel wan gaandi. Pawlesi be soi san na a gaandi de, di a taki: „Ma Gadu abi tyali-ati anga wi. A lobi u tuutuu. Neen meke u kon a libi makandii anga Yesesi, anga ala fa den fowtu fu u meke u be de enke sama di dede. Na a bun di Gadu du gi u meke u kon fii. Boiti dati, a meke u kon a libi baka tu, neen a meke u go sidon aini hemel, fu di wi anga Kelestesi Yesesi toon wan. „A o du moo bun gi u aini a ten di e kon, fu di a abi tyali-ati anga wi di de wan anga Kelestesi Yesesi.”—Efeisesama 2:4-7.\n14 Wi á sabi ala den bun sani di Yehofa o du gi den salufu Kelesten te den o tii anga Yesesi aini hemel (Lukasi 22:28-30; Filipisama 3:20, 21; 1 Yohanisi 3:2). Yehofa o du moo bun gi den salufu Kelesten. Den o toon „a Nyun Yelusalem” efuso „a toow-uman fu Kelestesi” (Openbaring 3:12; 17:14; 21:2, 9, 10). Den o wooko anga Yesesi fu ’deesi den foluku’. Den o yeepi sama fu den kon fii fu sondu anga dede. Den sama di den o yeepi ná o abi sondu moo.—Leisi Openbaring 22:1, 2, 17.\n15, 16. Fa Yehofa o soi bun-ati gi „den taa sikapu” aini a ten di e kon?\n15 Efeisesama 2:7 taki, Gadu o soi bun-ati gi libisama ’aini a ten di e kon’. A ten de ala sama o si den bun di Gadu o du gi den (Lukasi 18:29, 30). Wan fu den moo gaan sani di Gadu o du fu soi wi a bun-ati fi en, na a weki di a o weki sama puu a „geebi” (Yopu 14:13-15; Yohanisi 5:28, 29). Sama a o weki? Uman anga man di be e dini Yehofa, fosi Yesesi be kon dede gi u. Den „taa sikapu” di dede aini den lasiti dei o weki baka tu. Ala den sama ya o kon a libi baka fu dini Yehofa go doo.\n16 A omen miliyun sama di á be sabi Gadu o kon a libi baka tu. Yohanisi be sikiifi taki: „Neen mi si den dedesama, den bigiman anga den pootiman, e taampu na a kownusutuu fesi. Bukulolo be e opo. Ma wan taa bukulolo be e opo tu. A wan ya na a buku fu libi. Den be e kuutu den dedesama fu den sani di den du. Anga den sani di sikiifi aini den bukulolo den kuutu den. Neen a se puu den dedesama di be de aini en. Dede anga Geebi puu den dedesama di be de aini den. Neen a kuutu ala den dedesama fu den sani di den du” (Openbaring 20:12, 13). Den sama di kon a libi baka o abi a okasi fu kon sabi Yehofa. Den o abi a okasi fu libi enke fa a wani. Den o abi a okasi fu wooko anga den sani di sikiifi aini Beibel anga den nyun „bukulolo”. Den nyun leli di o de aini den bukulolo ya a wan taa fasi fa Yehofa o soi wi a bun-ati fi en.\nNÁ WELI FU PELEIKI A BUN NYUNSU\n17. San u mu holi a pakisei te wi e peleiki a bun nyunsu?\n17 Nownow a de moo taanga fanowdu fu paati a bun nyunsu fu a Kownukondee, bika a kaba de koosube! (Malikisi 13:10) U mu holi a pakisei taki a Yehofa u wani gi gaandi te wi e peleiki. Fa u sa du a sani ya? U mu taigi sama taki a di Yehofa soi bun-ati gi u, meke u sa fende ala den belesi aini a ten di e kon.\nDini Yehofa anga i hii ati enke „futuboi di Gadu soi bun-ati”.—1 Peitilisi 4:10 (Luku paragraaf 17-19)\n18, 19. Fa wi e soi sama taki Yehofa abi bun-ati?\n18 Te wi e peleiki gi sama, u mu soi den taki a te Yesesi o tii enke Kownu fosi, wi o moo fende wini fu a dede di a dede gi u. U mu soi den taki u ná o abi sondu moo. Beibel taki ’den sani di Gadu meke fii fu a sikin di e dede. Den o fii a wan foondoo fasi enke pikin fu Gadu’ (Romesama 8:21). A di Gadu soi bun-ati gi u meke a sani ya o pasa.\n19 Wi abi a gaandi fu soi sama san Gadu paamisi u aini Openbaring 21:4, 5: „[Gadu] o dee den wataa ain fu den. Da dede, tyali, kee anga pen ná o de moo. Bika den fositen sani pasa gwe kaba.” Yehofa, a sama di sidon na a kownusutuu taki: „U luku! Mi e meke ala sani kon nyun.” A taki tu taki: „Sikiifi den sani ya, bika den sani ya, a ná lei. I sa fitoow den.” Te wi e paati a bun nyunsu anga u hii ati gi taawan, wi e soi den taki Yehofa abi bun-ati!


1 Korentesama 10:13—Yehofa e luku a fesi sowtu tesi u poi tyai, fosi a gi pasi fu a tesi de miti u?\nLEISI AINI Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nApostel Pawlesi be sikiifi taki Yehofa ’ná o meke tesi di yu á poi tyai, miti i’ (1 Korentesama 10:13). A sani ya wani taki Yehofa e luku a fesi sowtu tesi u poi tyai, fosi a gi pasi fu a tesi de miti u?\nEfu a sani ya a be tuu, da fa a libi be o de? Pakisei a sani ya, wan boi fu wan baala kii enseefi. Di a sani ya pasa, a ná pikin hati a hati a baala. A akisi enseefi efu Yehofa be si a fesi taki en anga en uman be o poi pasa a tesi ya. A omen ongooku e miti wi aini a goontapu ya. U mu biibi taki Yehofa e luku a fesi san anga san o miti u?\nTe u luku 1 Korentesama 10:13 wi e si taki Yehofa nai luku a fesi efu wi o man holidoo, fosi wan tesi miti u. Saide u sa taki a sani ya? Wi o luku fo sani di o yeepi u fu fusutan a toli ya.\nA fosi sani, Yehofa gi libisama a okasi fu luku san den wani du anga den libi. A nai dwengi u fu libi enke fa a wani (Deitolonomi 30:19, 20; Yowsuwa 24:15). Te wi e du sani di Yehofa lobi, u sa biibi taki a o yeepi u fu sabi san u mu du (Odo 16:9). Ma te u du wan sani sondee fu denki bun fosi, da wi o abi fu tyai den bakapisi fu a fowtu di u meke (Galasiyasama 6:7). Efu a Yehofa e taki a fesi san mu miti u te u meke wan fowtu, da i si enke a gi wi a okasi fu du san u wani tuutuu?\nDu fu tu, Yehofa nai kibii wi gi ongooku (Peleikiman 9:11). Son leisi ongooku e miti sama fu di den de a wan peesi a wan ten di den á be sabi taki ogii o pasa ape. Yesesi be taki fu wan ongooku di be kii 18 sama, fu di wan tolen be kai a den tapu. A soi kiin taki a ná Gadu be kii den (Lukasi 13:1-5). A ná wan koni sani fu denki taki te wan ongooku pasa, da Gadu e luku sama a o meke tan a libi anga sama a o fika fu dede.\nDu fu dii sani, ala u mu soi taki u nai gwe fika Yehofa. Saatan taki a di Yehofa e gi a foluku fi en sani meke den e dini en. A taki te tesi miti u wi o gwe fika Yehofa (Yopu 1:9-11; 2:4; Openbaring 12:10). Efu Yehofa e kibii u gi tesi, da a be o gei enke Saatan abi leti.\nDu fu fo, Yehofa nai luku a fesi fu sabi ala den sani di o miti u. A tuu taki Yehofa poi sabi ala den sani di o pasa a fesi (Yesaya 46:10). Ma Beibel e soi taki a ná ala yuu ai koboloiki a koni fi en fu sabi sani a fesi (Genesesi 18:20, 21; 22:12). Yehofa a wan Gadu fu lobi. Ai du sani a wan leti fasi, neen meke a nai puu a gaandi di a gi u fu du san u wani anga u libi a wi ana.—Deitolonomi 32:4; 2 Korentesama 3:17.\nDa san Pawlesi be abi a pakisei di a taki Yehofa „ná o meke tesi di yu á poi tyai, miti yu”? A sani di Pawlesi taki e soi san Yehofa e du te wan tesi miti u, a ná fosi tesi miti u ai du den sani ya. * (Luku a maiki a ondoo.) Efu wi e fitoow Yehofa a o yeepi u fu pasa ala den polobelema di e miti u (Psalm 55:22). Wi o luku tu sani di meke Pawlesi taki a sani ya.\nA fosi sani di meke Pawlesi taki a sani ya, a fu di den tesi di e miti u, e miti ’taa sama’ tu. Solanga u de aini a goontapu fu Saatan, wi o abi taanga ten. Kande ongooku miti u tu. Ma efu wi e fika useefi gi Yehofa, wi o poi pasa den tesi ya. Wi o holidoo tu (1 Peitilisi 5:8, 9). Na a bigin fu 1 Korentesama kapitel 10, Pawlesi kai wantu tesi di be e miti den Islayelisama aini a sabana (1 Korentesama 10:6-11). Den sama di be e fitoow Yehofa be pasa den tesi ya. Ma son wan fu den Islayelisama ná aliki Yehofa. Den gwe fika Yehofa fu di den á be e biibi en.\nDu fu tu sani di meke Pawlesi taki a sani ya a fu di, „u sa fitoow Gadu”. San a sani ya wani taki? Te u luku san Yehofa du gi a foluku fi en den ten di pasa, da wi e si taki ala yuu ai yeepi den sama di „lobi en anga den sama di e holi den weiti fi en” (Deitolonomi 7:9). Wi e si taki ala yuu Yehofa e du san a paamisi (Yowsuwa 23:14). U sa fitoow taki (1) Yehofa ná o gi pasi taki a tesi ibi gi u te da wi á poi holidoo. Boiti dati (2) a o ’yeepi u fu holidoo’.\nYehofa e „toosutu u te u de aini banowtu”\nFa Yehofa e „yeepi” den sama di e fitoow en? A tuu taki a poi puu a tesi. Ma holi a pakisei taki Pawlesi be taki Yehofa o ’yeepi u fu u holidoo’. Son leisi a kaakiti ai gi wi fu u sa holidoo. Meke u luku wantu fasi fa ai du a sani ya.\nYehofa e „toosutu u te u de aini banowtu” (2 Korentesama 1:3, 4). A sa koboloiki a Beibel fu yeepi u fu wi a buuya te tesi miti u. Ai koboloiki en santa yeye anga a koni saafu di u sa fitoow tu.—Mateyesi 24:45; Yohanisi 14:16, Romesama 15:4.\nYehofa sa koboloiki en santa yeye fu yeepi u fu sabi san u mu du (Yohanisi 14:26). A santa yeye sa yeepi u fu membee wan pisi aini Beibel di sa yeepi u fu du sani anga koni.\nYehofa sa koboloiki den engel fu yeepi u tu.—Hebrewsama 1:14.\nYehofa sa meke den baala anga sisa yeepi u tu. Den sa gi u taanga-sikin anga den sani di den e taki efuso du.—Kolosesama 4:11.\nSan den sani di Pawlesi sikiifi a 1 Korentesama 10:13 e leli u? Yehofa nai taki a fesi sowtu tesi mu miti u. Ma u sa biibi taki efu wi e fitoow en, a o yeepi u fu pasa ala den tesi di e miti u. U sabi tu taki ala yuu Yehofa o yeepi u fu holidoo.\n^ paragraaf 7 A Giiki wowtu fu „tesi” wani taki „polobelema” tu\nSani di leisiman akisi—februari 2017